Kami Dipenjara 3 Hari Di Norway Dan Dihantar Pulang Ke Malaysia Kerana Sekeping Tiket

Tiket free pulang beraya dari Norway ke Malaysia.

Projek ke Norway sebenarnya adalah untuk hiking dan kemudian memancing di Fjord (baca Fiord), makan ikan salmon.

Kami akan mendarat di lapangan terbang Fleshland. Perkataan Velkommen tertera dia papan tanda sebelah atas apabila sudah keluar dari pesawat British Airways yang bermaksud ‘welcome’ dalam bahasa Norway.

Selepas selamat sampai di Bergen, Norway kami terus menuju ke immigration untuk pemeriksaan passport. Namun, ia mendukacitakan apabila immigration Norway menyekat kemasukkan kami ke negara tersebut dengan alasan tiket keluar tidak valid dan tidak diketahui statusnya.

Kami cuba menegakkan hak dengan meminta bukti yang tiket kami itu tidak valid bagi mereka tetapi mereka berdalih dengan menyatakan mereka telah menghubungi pihak airlines Eurowings bagi mengetahui statusnya.

Mereka juga tidak memberi peluang kepada kami untuk menghubungi sesiapa bagi membuktikan tiket, jadual dan dokumen perjalanan adalah benar.

Kami disekat 3 jam di airport dan mereka cuba menyelesaikannya namun alasan sama diberikan iaitu tiket keluar dari Norway adalah tidak sah.

Mereka juga telah menghubungi orang yang akan menjadi host kami semasa di Norway. Kebetulan semasa sampai di Norway, kami tidak mempunyai rangkaian internet.

Jadi ia menyukarkan kami membuktikan tiket itu adalah sah dan alasan lain yang menyokong. Kami diminta naik ke bilik immigration dan mereka cuba translate segala data sebelum dibawa ke balai polis untuk ditempatkan dalam tahanan sementara mereka masih cuba menyiasat.

Rupanya kami dibawa ke penjara sementara di balai polis tengah kota Bergen.

Tiba di sana kami disambut oleh officer Kennett. Mungkin dia ketua petugas penjara. Kami dibawa ke bilik ‘penginapan’.

Barangan kami semua tidak dibenarkan untuk dibawa masuk bersama. Tali pinggang, jaket, bag, kasut dan semuanya. Dengan bilik kecil ditutup rapi berukuran lebih kurang 12×16 kaki, pintu jeriji yang hanya boleh diintai dengan hujung mata, 2 butang yang tertera ‘call’ dan ‘music’ untuk memanggil, 2 lubang jamban dan 2 tilam.

Huhhh! Apa nak buat? Seminit rasa macam sehari. Mujur kami meminta untuk bawa buku bersama sebagai bahan bacaan dan menulis.

Nahhaiii, dalam penjara memang tak tahu la siang atau malam. Jadi kami tidak tahu pukul berapa. Dan kiraan bagi berbuka puasa adalah dengan mengira dan mengandaikan jam ketika kami sampai di airport Bergen.

Kami memilih untuk berbuka mengikut waktu maghrib di London kerana tidak tahu waktu berbuka puasa di Norway. Nak tanya pengawal bertugas pun mereka tak tahu sangat English.

Dah lah tak bagi makan pulak tu kat penjara. Mau kebulur dibuatnya. Oleh sebab air yang sangat terhad, kadang kami berwuduk dengan air dan kadang kami tayamum ja. Pakai debu-debu dalam penjara tu.

Nasib baik juga kami bawa makanan pek semasa nak datang haritu. Makanan kami bawa makanan yang berunsur kacang. Sebab tahan lama sikit nak hadam tu.

Buka puasa hari pertama kami makan kurma dan snickers, air masak pastu peanut butter. Mau sembelit dibuatnya.

Dalam penjara kami habiskan masa dengan membaca buku ‘Pesan Hati ke Hati’ dan ‘Berani Gagal’. Saja nak sedapkan hati dan kuatkan balik semangat yang tengah nak down.

Lena yang panjang pada malam itu dikejutkan dengan pintu sel dibuka waktu pagi. Kami dipanggil bagi memberikan kenyataan dan tentang laporan yang dibuat. Perbincangan disertai penterjemah English yang lebih fasih dari sebelumnya.

Dan keputusannya kami akan dihantar pulang ke Malaysia kerana laporan mengatakan kami di’reject’ dan isi kandungan dalam bahasa Norwegian.

Ishh, takkan kot. Ya la, takkan nak hantar ke Malaysia sedangkan kami punyai baki tiket lain yang masih sah tanpa keraguan mereka. Dan tiket lain juga valid suci murni.

Boleh saja mereka hantar ke Amsterdam di mana tiket Amsterdam ke London 4 hari selepas kami hiking di Norway. Alasannya, Norway yang merupakan negara yang tergolong dalam kumpulan Schengen Area di mana mereka tidak dibenarkan menghantar kami ke mana-mana negara Schengen Area. Mestilah kena keluar dari kawasan tersebut.

Hari kedua ni pun kami minta nak check tiket kami kat komputer. Sebab kami nak jugak bukti. Bayar £100 kot tiket tu senang-senang kata tak valid. Mereka tak benarkan juga.

Jadi keputusannya adalah menghantar kami pulang ke Malaysia sama ada esok atau mana-mana tarikh yang ditetapkan. Nahh haii!! Takkan nak duduk lama-lama dalam penjara.

Hari kedua tu pun tak bagi makanan langsung. Meratah maggi ja buat keropok. Pastu time nak sahur barulah minta makanan ada ka tak. Roti ngan keju ja. Bolehlah.

Yang tahanan lain meronta-ronta dalam tu. Tak tahu nak apa. Smoking time ada pulak. Tu pun bergari tangan depa hisap rokok.

Hari ketiga solat subuh diganggu officer datang ketuk pintu sel tanya nak makanan ke tak. Hari ketiga baru tanya. Aku cakap tak nak la. Dah puasa dah.

Kami kena tangkap gambar dan fingerprints sebelum kami dihantar pulang. Ada lah polis 2 orang ikut kami hantar ke Oslo dari Bergen, salah satunya officer Kennett tu.

Dan dalam perjalanan dia tunjuk-tunjuk tempat menarik kat Norway, permandangan dari rumah dia, tempat main ski, projek dia buat, anak dia semua.

Sampai Oslo, kami diserahkan pada polis Oslo. Turun ja flight, terus naik kereta polis. Tak lalu ikut laluan penumpang turun tu sampai masuk dalam bangunan airport tu.

Turun flight dan lalu ikut bawah di landasan flight. Kereta polis tunggu siap. Pastu bawa naik kereta pergi flight satu lagi. Hantar depan tangga dan bukan laluan penumpang biasa.

Macam penjenayah besar pulak rasa. Sempat lagi suruh polis tu tolong ambilkan gamba kat depan flight. Dan adegan serah menyerah ni dari Bergen ke Oslo, Oslo ke Doha, dan Doha ke Kuala Lumpur.

Masa kat Oslo tu lah barulah kami dapat semula telefon dan barangan lain. Masa kat Oslo tu juga dapat rangkaian internet. So, kami dapat check tiket, check status bank sama ada dah deduct ke belum, tengok email, hubungi rakan dan semuanya.

Dan semuanya valid, sah dan suci. Kami beritahu polis dan tunjuk bukti semuanya. Tapi tak boleh buat apa dah. Positif sajalah. Norway bagi tiket free pulang beraya dan tiket dari Norway ke Kuala Lumpur lagi mahal dari tiket depa cakap tak valid tu.

So, sapa tak ada duit nak beli tiket balik boleh lah cari idea bagi hantar balik free. Hahaha. Belum rezeki nak rasa nikmat nature Norway.

Insyaallah kami akan kembali ke Norway dalam masa terdekat jika sempat. Juga disarankan oleh pihak polis kepada kami jika ingin kembali sila cuba hiking di tempat yang namanya ‘Preikestolen'(dalam gambar di atas), 4 jam dari bandar Bergen.

Pengembaraan tanpa bekalan merupakan tradisi pelarian. Kita bukanlah pelarian yang keluar dari tanah sendiri, sebaliknya kita yang sukarela ingin mempelajari ‘keistimewaan’ sepanjang pengembaraan tersebut.

Norway kami akan datang balik tuntut perjalanan yang berbaki.

Baca lagi: Selepas 44 Tahun Dalam Penjara, Lelaki Ini Terkejut Dengan Teknologi Sekarang


Jaga Si Jantung Hati, Ini Pengalaman Doktor Sendiri Lalui Prosedur Angiogram

Serangan jantung: sniper dalam dada anda sendiri, membunuh tanpa disedari.

“How are you Doctor?” Dato’ Dr Balachandran bertanya kepadaku sambil tersenyum. Tutur kata beliau begitu lembut dan menenangkan. Beliau adalah Pakar Perunding Kardiologi yang merawatku di IJN tempohari.

“I’m anxious Dato,” aku berterus terang. Aku terbaring di atas meja pembedahan yang sejuk berpakaian gown berwarna kuning cair. Tangan kananku telah diikat ke armboard dengan tape cokelat.

“Yes I know. Usually you’re the one who put people on the operating table kan? And now I put you on the table…” katanya mengusik.

“Don’t worry, you’ll be just fine,” katanya lagi sambil memeriksa nadi di tangan kananku, melakukan Allen Test bagi melihat dominan arterial supply.

Saya telah melalui Prosedur Angiogram pada hari Khamis yang lalu. Ia adalah pengalaman yang tak dapat saya lupakan. Saya nak share pengalaman tersebut agar ia memberi manfaat buat pembaca semua.

Angiogram ialah satu prosedur bagi melihat samada salur darah koronari kita tersumbat atau tidak. Salur darah koronari ialah salur darah yang membekalkan oksigen kepada otot jantung kita.

Jika ia tersumbat, bekalan darah (oksigen) ke otot jantung akan kurang/terhenti (ishaemia) dan otot jantung kita akan mati. maka kita akan mendapat serangan jantung (Myocardial Infarction).

Mula-mula bius setempat akan diberi di tempat salur tiub halus (angiocath) akan dimasukkan. Ini yang paling sakit sebenarnya. Sampai keras kejung kaki saya menahan sakit. Lepas tu dah tak rasa apa-apa dah.

Angiocath ini akan dimasukkan samada dari tebukan salur darah Radial artery di pergelangan tangan atau Femoral artery di kelangkang (dalam kes saya melalui Radial artery).

Angiocath ini kemudiannya akan ditolak perlahan-lahan hingga sampai ke salur darah koronari. Dye (contrast) kemudiannya akan dimasukkan bagi melihat samada salur darah koronari ini tersumbat atau tidak.

Jika ada salur darah yang tersumbat, Pakar Kardiologi mempunyai pilihan samada untuk merawat dengan ubat-ubatan atau memasukkan balloon dan/atau stent bergantung kepada tahap salur darah tersumbat (Pilihan ini biasanya akan dibuat setelah berbincang dengan pesakit).

Harus diingat, setiap prosedur atau pembedahan pasti ada risikonya. Pelbagai perkara boleh berlaku ketika angiogram dilakukan.

Antara risiko yang boleh terjadi semasa prosedur ini ialah:

1. Pendarahan pada tempat tebukan arteri
2. Salur darah boleh tembus/terkoyak
3. Jangkitan kuman
4. Alahan kepada dye
5. Kerosakan buah pinggang
6. Strok
7. Serangan jantung
8. Kematian

Risiko kematian tetap ada walaupun kurang daripada 1 peratus. Tika anda terbaring di atas katil pembedahan dan mengetahui dye akan dimasukkan sebentar lagi, anda akan sedar bahawa betapa sikitnya amalan anda selama ini dan betapa banyaknya dosa anda. Sedangkan anda belum sempat bertaubat. Ia membuatkan saya benar-benar insaf.

Serangan jantung boleh datang secara tiba-tiba. Apatah lagi dengan cara hidup kita hari ini yang makan sesuka hati dan malas beriadah. Kalau yang merokok tu lagi la tak sayang nyawa.

Kini ia tidak mengenal usia. Ramai pemuda-pemudi berusia 20-an dan 30-an yang mendapat serangan jantung kini, petugas kesihatan juga tidak terkecuali.

Sebabnya? Lihat diri kita sendiri. Macam mana kita makan setiap hari, melantak tidak sedarkan diri. Bersenam pula malas. Naik tangga setingkat pun malas. Parking kereta pun sedekat yang boleh dengan kedai atau surau yang di tuju.

Dengan kata lain, kalaulah boleh parking sampai dalam kedai, pasti kita masuk terus ke dalam… (exaggerate sikit…)

Orang Yang Berisiko Kena Serangan Jantung

Antara yang lebih berisiko untuk mendapat serangan jantung ialah:

1. Perokok
2. Penghidap darah tinggi
3. Penghidap kencing manis
4. Kolesterol yang tinggi
5. Obes
6. Tekanan hidup / Stress

Saya tidak mahu mengambil risiko serangan jantung secara mengejut memandangkan kini begitu banyak serangan jantung berlaku di kalangan masyarakat yang masih muda.

Alhamdulillah angiogram saya tempohari adalah normal dengan semua salur darah yang sihat. Saya sertakan video angiogram saya agar anda dapat lihat sendiri. Syukur sangat.

Cuba anda pandang wajah isteri anda. Anda renung wajah setiap anak anda. Dengar suara manja dan rengekan mereka. Sayangi diri anda. Fikirkan isteri dan anak-anak anda. Berhentilah merokok. Jaga pemakanan dan bersenamlah secara berkala.

Antara simptom masalah/serangan jantung ialah:

1. Sakit dada seumpama ditindih objek berat
2. Sakit dada yang menjalar ke rahang atau tangan kiri
3. Kesukaran bernafas
4. Tidak puas bernafas
5. Mengah
6. Rasa loya / muntah
7. Berpeluh-peluh

Namun, ada masanya masalah jantung ini tidak memberi sebarang petanda awal. Terus dapat serangan jantung mengejut dan lebih malang lagi, ada yang terus meninggal dunia. Sebab itulah, apabila saya merasa ketidakselesaan pada dada kiri saya tempohari, saya tidak berlengah untuk ke hospital.

“Do you play sport Doctor?” Tiba-tiba Dato Dr Balachandran memecah lamunanku.

“I jog sometimes and do indoor cycling Dato. Why Dato?”

“Well, look at this. Your heart is absolutely healthy. It’s pumping well. Your coronary vessels are all looking great Doctor. I will not expect to see you here again in 30 years time!”

AlhamdulilLah, alhamdulilLah, alhamdulilLah. Hatiku memanjatkan kesyukuran. Semuanya normal. Tiada langsung tanda-tanda salur darahku tersumbat.

Jika anda pernah merasa simptom-simptom ini bersegeralah ke hospital atau ke Institut Jantung Negara (IJN). IJN adalah pusat jantung yang tip-top perkhidmatannya. Kemudahan, keselesaan dan layanan staff IJN memang terbaik. Makanan pun sedap.

Terima kasih buat Dato Dr Balachandran, sahabatku Dr Beni Isman dan semua staff IJN yang telah memberikan rawatan terbaik. Teristimewa buat isteriku Nazatul Shahnaz yang menjaga diri ini sepanjang keuzuran tempohari. Itu pun jantung jugak, si Jantung Hati.

Kongsikan dengan orang yang tersayang. Please share.


Adakah Trend Telefon Boleh Lipat Bakal Kembali?

Saya masih ingat lagi sekitar tahun 2004, ketika mana Motorola Razr V3 diumumkan. Bukanlah yang pertama dengan rekaan boleh lipat, cumanya rekaan yang nipis dan penggunaan material besi berjaya membuatkan Razr V3 dilihat sebagai sebuah telefon bimbit yang premium dan seksi.

Selepas hampir 12 tahun berlalu, Motorola pada hari ini mengumumkan mereka bakal mengeluarkan Motorola Razr dengan versi terbaharu. Boleh dikatakan suatu ‘comeback’ yang epik memandangkan trend telefon boleh lipat ini sudah lama terkubur sejak sistem operasi iOS dan Android mendominasi arena telefon pintar.

Segalanya bakal terjawab pada 9 Jun 2016 ini apabila Motorola bakal mengumumkan telefon pintar terbarunya. Adakah Motorola dapat sekali lagi dapat kembalikan trend telefon pintar jenis lipat? Sama-sama kita nantikan spesifikasi dan rekabentuk yang bakal diumumkan kelak.

Dalam pada itu, Nokia juga bakal membuat ‘comeback’ di dalam arena telefon pintar ini. Dapatkan maklumat lanjut di sini.


‘Tak Boleh Makan, Pegang, Duduk’ Pengalaman Dr Naeim Di Tapak Nuklear Chernobyl

Bercuti ke negara bekas jajahan Soviet, dan kemudiannya mengambil keputusan untuk berkunjung ke lokasi yang pernah menggemparkan dunia kerana letupan dan kebocoran nuklear serta radioaktif bukanlah satu pilihan popular.

Tapi itulah yang dilakukan oleh Dr Khairul Naeim, seorang doktor perubatan yang kini sedang menyiapkan pengajian PhD di UK. Kunjungan ke Chernobyl, di Ukraine pada 1 Oktober 2017 telah banyak memberi pendedahan baru kepada doktor ini terutama perihal berkaitan kesihatan awam.

Sebelum saya berkongsi lebih lanjut tentang pengalaman Dr Naeim sepanjang di zon yang masih bersisa kesan radiasi ini, mari kita imbas sedikit sejarah di sebalik tragedi yang pernah menggemparkan dunia ini.

Untuk pengetahuan, terdapat empat reaktor di Loji Kuasa Nuklear Chernobyl yang dibina antara tahun 1970-an dan 1980-an. Takungan buatan manusia berukuran 22 km persegi turut dibina bagi menyejukkan reaktor nuklear di sini. Sumber bekalan air utama bagi takungan ini pula adalah dari Sungai Pripyat.

Bandar terdekat dengan loji janakuasa nuklear ini adalah adalah Bandar Pripyat yang dihuni oleh sekitar 50,000 penduduk pada tahun 1986. Bandar lain yang berhampiran adalah Bandar Chornobyl yang didiami 12,000 penduduk.  Loji nuklear ini juga terletak berhampiran sempadan Belarus.

Tragedi yang direkodkan sebagai kecelakaan nuklear terburuk dalam sejarah dunia ini berlaku pada  26 April 1986. Letupan besar telah terjadi ketika ujian sistem dilakukan di reaktor nombor 4. Ketika tangki reaktor nuklear pecah diikuti letupan wap, ia turut melepaskan 190 tan radioaktif uranium dan graphit dari reaktor ke udara, sehingga menyalakan api.

Kebakaran yang dihasilkan dari kemalangan ini berlangsung selama seminggu dan ia turut melepaskan debu partikel radioaktif ke udara secara meluas. Debu kemudian tersebar ke kawasan lain di Soviet Union, negara Eropah dan negara Skandinavia. Berdasarkan data rasmi pasca-Soviet, sekitar 60% debu jatuh di Belarus.

Menurut lapuran, penduduk yang tinggal di Chernobyl telah terdedah dengan kesan radiasi 90 kali lebih tinggi berbanding letupan bom atom di Hiroshima, Jepun. Lebih kurang 400,000 orang  dipindahkan dari kawasan sekitar, melibatkan lebih kurang 2000 kampung.

Sebelum kemalangan terjadi, Chernobyl merupakan bandar yang dikunjungi ramai kerana keindahan alam semulajadinya. Namun selepas tragedi letupan nuklear lebih 30 tahun lepas, bandar Chernobyl telah menjadi bandar hantu atau ‘gost city’. Chernobyl hanya kembali dibuka kepada umum untuk lawatan terhad bermula pada tahun 2011.

Kita ikuti perkongsian Dr Khairul Naeim bermula dari bagaimana hendak ke lokasi sisa radioaktif ini sehingga beliau di bawa ke Chernobyl, melihat dan merasai sendiri kesan tinggalan malapetaka ini.

Seakan tidak percaya kerana mampu berdiri di hadapan rektor nuklear Chernobyl.

Orang awam hanya boleh ke sana bersama dengan tour guide samada menggunakan pakej secara berkumpulan atau persendirian. Harga pakej rata-rata dalam 90 – 100 USD. Yang paling penting kena tempah awal, selewat-lewatnya 4 hari sebelum tarikh lawatan. Kalau tidak mungkin tidak dibenarkan sertai lawatan atau harga menjadi lebih mahal.

Sewaktu booking, mereka mahu maklumat passport untuk tujuan keselamatan. Nama dalam passport hendaklah sama dengan nama yang ditulis. Nanti passport kita akan disemak sebelum masuk ke exclusion zone.

2. Di mana pakej lawatan ke Chernobyl boleh ditempah?

Banyak syarikat yang menyediakan perkhidmatan ini. Saya memilih syarikat SoloEast & Solo West Tour. Syarikat ini mempunyai rating yang paling tinggi di Trip Advisor untuk trip ke Chernobyl. Untuk info lanjut boleh semak di website tourkiev.com.

3. Apa persediaan yang perlu dibuat untuk ke sana?

Selepas mendaftar dengan tour agent, pastikan butiran diri yang berikan adalah tepat. Pastikan anda mendaftar dengan agen yang sah sekurang-kurangnya 4 hari sebelum tarikh lawatan. Hanya yang berumur 18 tahun ke atas dan tidak mengandung (bagi perempuan) dibenarkan menyertai tour ini.

4. Apakah pakaian yang sesuai dipakai semasa lawatan?

Hendaklah berbaju lengan panjang, memakai kasut bertutup dan berseluar panjang.

Lawatan ini bermula pada jam 8:30 pagi dan berakhir pada jam 8 malam.

6. Apa yang patut dibawa semasa lawatan?

Lawatan ke sana mengambil masa selama sehari. Jadi sila bawa bekalan makanan bersama.

Ya, selamat. Pelawat hendaklah ikut semua peraturan yang telah ditetapkan sepanjang di Chernobyl. Semasa di sana, kami hanya melawat tempat yang kesan radiasinya disahkan sudah rendah. Jangan risau, alat dosimeter untuk mengukur tahap radiasi juga boleh disewa di sini.

Semasa meninggalkan kawasan lawatan, badan para pelawat akan di scan di 2 check point bagi memastikan kita bebas dari kesan radiasi dan di waktu yang sama tidak membawa kesan radiasi ke tempat lain.

Pintu gerbang ke bandar Pripyat yang dibuka sejak tahun 1970.

Gambar diambil di tingkat 16 salah satu apartment di Pripyap yang telah ditinggalkan oleh penduduk di sini sejak 30 tahun lepas. Kami cuma diberi masa selama 20 minit untuk mendaki ke tingkat 16, iaitu puncak apartment.

Pandangan bumbung apartment sebelah dari tingkat 16 apartment yang kami daki. Jika dulu kawasan ini hanya mempunyai beberapa batang pokok, sekarang semuanya dikelilingi pokok dan sudah tidak terjaga.

Ferris Wheel di Pripyat Amusement Park yang sepatutnya dibuka pada 1 May 1986 tetapi tidak sempat dirasmikan kerana letupan nuklear Chernobyl berlaku terlebih dahulu.

Pandangan dekat Ferris Wheel di Pripyat Amusement Park.

Ini juga gambar di Amusement Park. Ini adalah salah satu dari empat permainan yang disediakan di sini.

Saya juga berkesempatan melawat ke hospital di Pripyat dan ini pintu hadapan Hospital Pripyat tersebut.

Ini adalah ruang menunggu hospital berkenaan yang sudah agak usang.

8. Apakah tempat yang boleh dilawati sepanjang di Chernobyl?

Semua tempat lawatan sudah di tentukan oleh tour agent. Antara tempat yang menarik perhatian adalah bandar Chernobyl, bandar Pripyat yang berhantu dan merupakan lokasi rektor nuklear Chernobyl, Duga, Red Forest, dan Zalissya.

9. Apakah perkara yang patut dielakkan semasa di tapak lawatan?

10. Bagaimana pula dengan makan tengahari dan solat?

Untuk makan tengahari, pihak tour agent ada sediakan 2 pilihan iaitu vegetarian  atau normal. Semasa berhenti makan, bagi muslim kita boleh solat. Untuk lebih senang, saya mengambil wuduk semasa dari Kiev lagi.

11. Apakah expectation doktor sebelum ke Chernobyl?

Saya ingin mendapatkan gambaran yang jelas apakah yang telah terjadi kepada bandar yang dikatakan tempat paling tercemar di dunia ini selepas 30 tahun peristiwa hitam letupan nulear berlaku.

Selain itu, saya juga ingin belajar dengan lebih mendalam kesan daripada peristiwa tersebut. Saya tidak menyangka bandar ini telah menjadi seteruk ini setelah saya melihat dengan mata kasar.

Sebelum pergi ke sana, saya juga takut dengan kesan radiasi dan bermacam-macam benda lain lagi bermain di fikiran. Tetapi setelah diberi penerangan tentang kesan radiasi yang rendah, hati saya pun terasa lega.

Ukuran dosimeter menunjukkan radiasi di sini berada pada bacaan 7 microSV/hour.

Perlu sentiasa berjaga-jaga supaya tidak menyentuh kawasan radiasi. Bacaan radiasi dari dosimeter menunjukkan tahap pencemaran di sini adalah 10.61 microsv/hr dan menurut pakar ia tidak merbahaya. Tapi kami dilarang untuk menyentuh atau berdiri lama di sini.

Antara yang ditinggalkan oleh penduduk sewaktu berpindah dari tempat ini.

Sebahagian permainan kanak-kanak yang ditinggalkan sejak lebih 30 tahun lepas.

Buku lama. Sudah berusia lebih 30 tahun.

Ini bukan Anabelle. Tapi macam Anabelle.

Lagi buku lama yang telah ditinggalkan sewaktu proses pemindahan penduduk.

Antara permainan kanak-kanak yang ditinggalkan.

Papan tanda menunjukkan tempat yang ada radiasi. Kena berhati-hati. Tak boleh duduk atau letak barang atau sentuh apa-apa yang ada di sini.

Kereta lama yang ditinggalkan oleh penduduk lebih 30 tahun lepas. Mereka hanya bawa apa saja barang yang sempat diambil dan banyak yang ditinggalkan dalam keadaan tergesa-gesa.

Suratkhabar lama juga masih ada di sini. Terbiar kerana kesan radiasi nuklear.

Hidangan yang dihidangkan bersama pakej tour.

Ini adalah hidangan vegetarian yang disediakan. Sedap. Menyesal kalau tak cuba.

Salah satu kampung yang telah terabai. Kampung Zalissya.

12. Apakah yang doktor telah pelajari dari lawatan ini?

Dari segi positif
Saya lihat kejadian ini telah membuka mata banyak pihak untuk mengetatkan undang-undang penggunakan nuklear dan juga melakukan persediaan / pelan tindakan kecemasan jika berlaku hal yang tidak diingini.

Sebenarnya penduduk di kawasan ini lambat di keluarkan dari tempat kejadian. Pihak kerajaan Soviet mengambil masa selama seminggu untuk memindahkan kesemua penduduk di kawasan yang terjejas disebabkan tiada perancangan. Ini saya dapat tahu daripada salah seorang yang berada di tempat kejadian.

Dari segi negatif
Letupan nuklear ini memberi kesan negatif kepada kesihatan terutama kanak-kanak yang menghidap penyakit kanser dan masalah genetik  serta tumbesaran tidak normal.

Mangsa-mangsa letupan juga takut mereka mempunyai penyakit merbahaya dan merasakan mereka tidak sihat. Ini menyebabkan mereka murung, tidak bekerja dan membawa kepada berbagai kesan psikologi lain.

Letupan ini juga turut memberi kesan buruk kepada tumbuhan, haiwan dan ekosistem yang berada di sini.

Apa yang saya dapat dari trip ini
Ia membuka mata dan minda saya tentang bagaimana kejadian ini berlaku. Sebelum ini saya asyik baca dalam buku. Trust me, sewaktu saya baca buku ada feel sikit tentang kesedihan dan malang yang menimpa penduduk di sini. Tapi bila sampai di sini, saya betul-betul dapat rasai perasaan tersebut dengan lebih mendalam. Saya rasa sangat terkesan.

Satu lagi, kawasan ini sebelum berlaku letupan nuklear adalah satu tempat yang sangat cantik dan menjadi tumpuan ramai. Tapi sejak kejadian itu, tempat ini berubah menjadi ghost city.

Akhir kata, tak rugi  untuk datang ke sini. Benarlah kata pepatah oleh Augustine of Hippo “The world is a book and those who do not travel read only one page”. Mood insaf! – Dr Naeim.

Chernobyl hari ini masih tidak selamat untuk didiami manusia

Untuk makluman anda, tiga lagi unit reaktor nuklear lain yang terdapat di loji ini telah menjadi sumber penting bekalan elektrik di Ukraine dan masih beroperasi selama beberapa tahun selepas tragedi letupan. Unit 2 akhirnya ditutup pada tahun 1991, unit 1 pada tahun 1996 dan unit 3 pada tahun 2000.

Sehingga kini kerja-kerja bagi menutup sepenuhnya 3 reaktor nuklear ini masih dijalankan secara berperingkat dan bakal mengambil masa berpuluh tahun lagi sebelum dapat dilupuskan sepenuhnya.

Menurut livescience.com, rantau ini juga dikenali sebagai salah satu tempat perlindungan hidupan liar yang paling unik di dunia. Populasi serigala, rusa, lynx, babi, rusa, beruang dan haiwan lain telah didokumentasikan berkeliaran di hutan di sekitar Chernobyl ini.

Tetapi itu bukanlah bermakna kawasan ini telah kembali normal, atau akan selamat didiami dalam masa terdekat. Malah menurut laporan dan kajian, Chernobyl dan kawasan sekitarnya ini tidak akan selamat untuk didiami manusia sekurang-kurangnya selama 20,000 tahun.

Baca lagi: Tragedi Nuklear Menjadikan Fukushima Bandar Hantu Di Jepun


Pengalaman Dua Hari Menunggang Motor Di Lebuhraya Buatkan Lelaki Ini Mengenal Erti Hidup

Nota Editor: Kisah ini merupakan pengalaman Tuan Yusuf Yaakob yang berulang-alik dari Johor Bahru ke Batu Pahat selama 2 hari dengan menunggang motorsikal untuk melihat anaknya yang baru dilahirkan dan isterinya berpantang di kampung. Sepanjang perjalanannya, beliau telah bertembung dengan kes-kes yang memberi pengajaran kepada kita semua. Dengan izin beliau, kami olah sedikit dan kongsikan semula dengan pembaca Vocket. Semoga bermanfaat.

Kehidupan aku 2 hari ini banyak habis atas jalan. Bermotor. Balik kampung, jenguk anak-anak, bini yang baru habis tempoh pantang. Dalam 2 hari ini jugak, 3 kes sudah aku jumpa.

Kesimpulannya,
1. Kalau kita susah, ada orang lagi susah.
2. Ada bahagian orang lain dalam rezeki kita.

BACA: Lelaki Ini Memandu Sejauh 180 Kilometer Untuk Menyelamatkan Nyawa Orang Yang Tidak Dikenalinya

Kes 1 – Masa on the way balik Batu Pahat dari Johor Bahru, Ahad lepas.

Aku jumpa 1 budak di area sebelum Simpang Renggam, motor dia jammed. Mungkin akibat kelajuan melampau sebelumnya. Maklumlah motor Yamaha 125Z. Terus aku towing dia, home delivery beb. Di Machap.

Masa aku nak blah itu dia hulurkan aku sesuatu. Aku perasan itu macam sekeping nota RM50. Wow pakcik kayo! Tapi aku tak ambil la. Haha!

P/s: Aku pernah kena motor rosak di highway, dan orang lain tolong aku, jadi aku tahu macam mana perasaan tolak motor. Hari ini motor aku sihat, esok lusa tak tahu.

Kes 2 – Malam tadi nak jadi cerita, tayar motor aku pancit, sepatutnya aku dah gerak balik JB. Esok kerja (hari ini).

Aku redah pergi bengkel di Semerah. Sekali bengkel tutup daa. Pukul 10 malam kot. Haha nasib. Rumah owner cuma terletak di belakang bengkel.

Bagi salam dan isterinya menyahut. “ABANG JAI KELUAR!”, jeritnya. Masak la aku. Tapi tak lama brader Jai sampai dan terus buka bengkel dan repair motor aku yang pancit. Syukur.

Berbual sebentar dan dapat tahu babynya yang baru lahir tidak cukup bulan dan menghadapi masalah jantung. Semoga beliau tabah.

P/s: Syukur kedua-dua anakku sihat walafiat, cukup sifat. Alhamdulillah. Cuma pening kalau dua-dua menangis. Hahaha!

Kes 3 – Road to Hospital Sultanah Aminah, from Yong Peng.

6:20 petang tadi ini. Paling aku kesian. On the way balik JB dekat area nak sampai ke Kulaijaya, terserempak dengan 2 gadis India bermotor, terhuyung-hayang. Aku pintas dan berhenti. Rupanya bocor daa.

Haih nak tolong macam mana? Sudahnya 2 beradik itu ride motor aku, aku ride motor dia. Sampai di exit Kulaijaya, aku turun tanya orang tol. “Ada bengkel berdekatan tak?”

“Ada”, then aku pun lalu laluan bertentangan, naik highway semula, dapatkan 2 beradik itu. Kelihatan ada brader lori yang berhenti dan membantu. Syukur.

“Mak saya warded, sudah operation dan mahu potong tangan kiri pula, ayah dah tak ada”, seorang umur 23, seorang 17.

OK. Apa lagi nak tanya? Semoga urusan mereka dipermudahkan.

BACA: Wajah Insan Berhati Mulia Yang Memberi Kereta Kepada 4 Beranak Ini

Kes 4 – Hari ini aku sudah ponteng kerja sebab tayar pancit semalam. Agak-agak kalau aku share  cerita ini pada bos aku, dia boleh cool down tak? Huhuhuhuhu.

Kesimpulan, hidup ibarat roda, kadang di atas, kadang di bawah. Perhatikan sekeliling, banyak orang yang benar-banar memerlukan bantuan tapi tak bersuara. Jangan pulak buat-buat tak nampak. Hulurkan bantuan, ringankan beban. Insyaallah.

Sekian perkongsian berjela-jela yang tak pernah aku buat sepanjang hidup.

LIKE dan FOLLOW Vocket di Facebook serta Instagram


Pengalaman ‘Insaf’ Menikmati Kecantikan Air Terjun Di Laos Dan Roti Nan RM210

Bila sebut negara Laos, rasanya masih ramai pengembara dari Malaysia berkerut dahi apa yang mereka akan alami sekiranya datang ke sini. Bagi kami berlima kunjungan ala backpakers sememangnya menguji kesabaran dan kenangan terindah ketika berada di bandar warisan UNESCO ini.

Apabila selamat tiba di airport Luang Prabang, kami perlu bergegas ke stesen bas untuk bergerak ke destinasi kami seterusnya iaitu Vang Vieng yang jaraknya 190km dari Luang Prabang. Episod pengalaman kami berlima bermula dengan keadaan di dalam bas dipenuhi warga tempatan Laos dan juga ternakan serta barang keperluan harian mereka. Ditambah pula keadaan lebuhraya Laos yang azab. Mujur kami disajikan dengan panorama gunung-gunung semulajadi Laos yang cantik, perjalanan selama 4 jam kami tadi sememangnya berbaloi!

Bandar Vang Vieng yang juga berdekatan dengan sungai Mekong ini dikunjungi ramai warga Korea kerana pelbagai aktiviti serta keindahan alam semulajadi yang cantik terdapat disini. Seperti lazimnya kami tidak akan melepaskan peluang mendaki gunung pada setiap trip yang kami kunjungi. Gunung Phone Nguyen kami pilih kerana jarak pendakian yang agak pendek dan trek semulajadinya. Perjalanan 4 jam keseluruhan diperlukan untuk anda menikmati keindahan sekitar gunung gunung Vang Vieng. Kami telah disambut dengan hujan lebat ketika sampai dipuncak Phone Nguyen.

Perjalanan kami dengan menaiki motor sewa diteruskan ke pendalaman Vang Vieng untuk sampai ke destinasi seterusnya, Blue Pool 1 dan Blue Pool 3. Kami juga berpeluang menyerahkan set alat tulis kepada kanak kanak kampong secara percuma!. Blue Pool 1 dan Blue Pool 3 ini mempunyai kolam kolam air yang cantik. Disini anda berpeluang dan bakal disajikan oleh kepelbagaian aksi terjunan oleh para2 peserta seluruh dunia.

Malam hari di bandar Vang Vieng akan mejadi sesak dan dipenuhi dengan mereka yang mencari hiburan dan restoran. Kami juga tidak melepaskan peluang untuk merasa roti nan Laos dengan kadar bayaran melampau untuk kami berlima iaitu RM210! Dan ianya sungguh menginsafkan! Hahaha.

Pengalaman ketika menaiki bas untuk ke Vang Vieng sememangnya menjerihkan kami berlima. Kami bersepakat untuk menaiki van bagi perjalanan balik semula ke Luang Prabang bandar warisan UNESCO. Bandar Luang Prabang ini sememangnya mempunyai daya tarikannya tersendiri dengan kepelbagaian bangunan bangunan lama yang sememangnya dipelihara cantik. Kebanyakan bangunan bangunan lama ini telah diubah suai untuk dijadikan hotel atau ‘homestay’ untuk mereka yang bakal mengunjungi Luang Prabang.

Kami juga berpeluang untuk mengujungi ‘Bamboo Old Bride’ yang dibina khusus untuk penduduk sekitar melintas untuk ke bandar Luang Prabang. Jambatan ini akan runtuh ketika musim tengkujuh dan akan dibina semula setiap tahun.

Air Terjun Tat Kuang Xi, Luang Prabang tempat wajib dikunjungi sekiranya anda mencari antara air terjun yang cantik di dunia. Air Terjun setinggi 7 tingkat ini sememangnya lain dari air terjun yang pernah kami kunjungi. Airnya yang jernih dari kolam kolam disitu seolah-olah memanggil kami untuk terjun kedalamnya.
Didalam kawasan air terjun Tat Kuang Xi ini, terdapat juga pusat pemulihan beruang. Anda akan menemui pelbagai saiz beruang berada disini.

Tarikan utama di bandar Luang Prabang ini adalah Pasar Malamnya (Night Market). Kepelbagaian barangan untuk pelancong dijual di sini. Perlu diingatkan anda harus bijak untuk menawar harganya kerana barangan yang dijual tidaklah murah seperti anda sangka seperti pasar-pasar malam ditempat lain.

Berhampiran bandar Luang Prabang, terdapat satu gunung suci bagi masyarakat setempat Gunung Phousi. Kami perlu mendaki anak anak tangga yang disediakan untuk sampai kepuncak. Anda pasti disajikan pemandangan sekeliling bandar Luang Prabang.

Sememangnya bagi kami negara Laos ini selamat untuk anda kunjungi walaupun negara LAOS ini masih lagi jauh di belakang dari sudut ekonomi dan juga sosial. Anda dinasihatkan untuk bersiap sedia dari segi mental dan juga fizikal! Laos sememangnya telah menginsafkan kami.


Pengalaman Jadi Guru Sandaran Buat Aku Belajar Sesuatu Yang Bernilai

Masa aku jadi pelajar UIA Gombak dulu, macam-macam kerja aku buat untuk cari duit. Jadi rider pizza, kerja butik , jual buku kat PBAKL, jual sandwich secara paksa dengan Hafizudin Hamdan dan macam-macam lagilah.

Tapi ada satu kerja yang paling aku terkesan. Jadi guru sandaran di SK Wangsa Melawati. Tahun 2008 aku tak silap.

Sebelum tu dok kerja jadi part time rider kat Dominos. Sebenarnya sebelum jadi part time rider di Dominos, dok minta kerja ni kat sekolah-sekolah yang dekat dengan UIA. Tapi kekosongan lambat so kerjalah di Dominos dulu.

Masa nak mintak kerja tu tebalkan aje muka, pakai kemas-kemas, bawak resume sekadar mampu, jumpa kerani sekolah tanya ada nak pakai guru sandaran tak?

Dekat 3-4 kali jugak kena reject secara tak bersopan. 2-3 kali kena cop salesman buku. Sekali dipanggil “pakcik”.

2-3 hari jugak ambil masa memusing sekitar kawasan Gombak, Wangsa Maju, Taman Melawati mencari sekolah yang dalam lingkungan UIA. Bukan apa senang nak pi kerja.

Lepas 2 bulan lebih kerja kat Dominos, dapat kerja sebab kawan yang pergi interview sekali tu tak angkat call. Nama dia Zulasyraf Fauzi. Sekarang dia dah jadi pegawai, eh?

Dah rezeki aku. Kebetulan masa sekolah call aku angkat, petang tu jugak pergi second interview dan diterima. Besoknya mula mengajar.

Masa ni ex-gf (sekarang bini), Mirahida Murad pun jadi guru sandaran tapi di sekolah menengah.

Tahun 2008, gaji guru sandaran masa tu RM45 asas, RM15 elaun, total RM60 sehari.

Kerja dalam 2 bulan lebih, claim dapat dalam 3 hari je lepas tamat berkhidmat. Alhamdulillah sebab ada kes sampai 3 tahun baru dapat claim. Tips nak dapat claim cepat, buat baik dengan ketua kerani dan kerani akaun sekolah

Tak ingat dah berapa total gaji sebab tak fikir pun sebenarnya. Sebab THIS IS THE BEST JOB I EVER HAD. Dapat pulak mengajar sesi petang, memang boleh bangun lambat. Itu yang penting.

Dapat macam-macam pengalaman. Lagi-lagi sebab dapat pegang kelas pemulihan, kelas 3B.

Baca: Kisah Inspirasi Seorang Pelajar Miskin Yang Teringin Ke KLCC Dikurniakan Rezeki Melalui Guru Prihatin

Aku dapat tanggungjawab sebagai Guru Kelas 3B. Ajar subjek Bahasa Melayu (subjek bapak sendiri ajar), Pendidikan Sivik dan Tilawah Al Quran.

Ya aku ajar murid mengaji. Mengaji Iqra. Nasib baik Iqra’ aje. Fuh.

Hari-hari bawak balik cerita baru untuk kawan-kawan dengar. Paling best bila murid-murid bagi teka-teki. Walaupun kelas pemulihan, teka teki boleh mencabar kemahiran berfikir aras tinggi aku.

Murid paling terer bagi teka-teki namanya Fitri. Sedikit gempal, kulit putih tapi baju selalu comot. Selalu dapat no 2 atau 3 dalam kelas pemulihan. Dipercayai masuk kelas 3B sebab nakal.

Aku cuba jawab teka-teki lembu melompat tu 10 kali tak dapat jawapan. Bila aku give up, dia bagi jawapan lepas tu satu kelas bergolek-golek ketawa. Cilakak.

Dapat peluang handle hari sukan sekolah. Liase dengan PIBG, belajar macam mana PIBG gunakan resources untuk handle event. Kebetulan YPD PIBG kat sekolah tu orang besar ATM. Relaks je dapat askar sebagai krew hari sukan.

First time join meeting guru kena sound dengan guru besar pasal panggil dia akak, sepatutnya panggil puan. Mati-mati mula-mula aku ingat dia kerani sekolah. Ketua kerani to be spesifik.

Paling menyayat hati kena manage Hari Bersama Parent. Penyelia petang hanya bagitau majlis ni sehari sebelum. Aku memang tak prepare apa-apa nok.

Jumpa macam-macam ragam parent. Paling aku ingat adalah seorang murid namanya Anis, darjah 3B. Kenal huruf tapi tak lancar membaca. Benda biasa untuk murid kelas pemulihan.

Yang menjadi masalah adalah Anis ada abang darjah 5, selalu dapat nombor 1 dalam kelas.

Terkejut bila dengar soalan dari Mak Anis, depan Anis “cikgu, anak saya ni ada masalah otak ke? Sebab abang dia dapat nombor 1, tapi dia membaca pun belum tahu walau dah darjah 3”.

Serba salah aku menjawab “sebenarnya saya rasa bukan begitu Puan. Anis ni budak baik. Saya cuma rasa dia perlu lebih banyak praktis. Yang penting puan kena ada. Tolong dia dan ajar dia sampai dia boleh membaca, Insyallah Puan” jawabku.

Lepas tu aku cakap depan Anis. Nasihat lah apa yang patut. Mintak dia praktis. Aku cakap kat dia, buktikan kat mak dia yang dia pun pandai baca. Masa tu budak Anis ni dah bejurai-jurai air mata. Entah kenapa aku pun rasa nak menangis tulis benda ni.

Lepas dalam beberapa minggu Anis praktis, betul-betul minggu terakhir aku berkhidmat. Anis bacakan aku satu perenggan dalam buku teks dia dengan lancar. Dan dia juga berjaya buat ayat sendiri gunakan 5 patah perkataan. Sekali lagi berkaca mata Anis bila aku puji dia dah pandai.

Sesiapa pun boleh jadi pandai, boleh berubah ke mana haluan yang dia nak, dengan 1 syarat. Usaha sampai jadi.

Bila kita jadi parent, bagus mana pun sekolah yang kita hantar anak kita belajar, pokok pangkalnya adalah galakan dan ajaran kita sendiri.

Kalau kau sendiri tak buat apa-apa untuk anak kau lepas tu salahkan orang (atau dalam kes Anis, salahkan otak anis) atas ketidak-upayaan yang kau sendiri sumbangkan.

Dan kau percayalah (atau bersangka baiklah), yang cikgu dah buat sebaik-baik tugas untuk mengajar anak bangsa jadi pandai. Isunya, anak bangsa ni yang nak jadi pandai atau nak memandai-mandai.

Sempena 16 Mei Hari Guru yang bakal tiba, saya ucapkan Selamat Hari Guru 2016 in advance kepada semua cikgu-cikgu yang pernah mengajar saya. Terima kasih.

Dan kredit khas buat bapa yang juga seorang guru, Cikgu Rosli Bin Hussain kerana telah mendidik anak bangsa tanpa jemu! Tahniah.

Baca: Erti Sedap Bagi Seorang Anak Penoreh Getah Buat Gurunya Sebak


Pengalaman Kami Buat ‘Road Trip’ 10 Hari Ke Koh Lipe, Ao Nang, Krabi Dan Koh Samui

Inilah road trip kami sejauh 3059km pemanduan, pulau-pulau indah, drone dan kopi.

Hari Pertama: Ayer Hitam – Arau
Kami mulakan #RoadtripTH dari rumah aku di Ayer Hitam, Johor lewat petang Khamis. Tiba di Arau agak lewat malam, jadi kami setuju untuk tidur dia Masjid Besar Arau sekejap sementara subuh lepas makan malan. Silap besar, nyamuk nauzubillah banyak makan kami. Tak boleh tidur.

Hari Kedua: Arau – Wang Kelian – Satun – Koh Lipe

Page esoknya kami bungkus sarapan di warung dan terus tuju ke point pertama, Bukit Keteri, Perlis, bukit batu kapur termasyur di Perlis.

Sebelum masuk ke sempadan, kami isi minyak penuh lepas berhenti di hentian puncak Wang Kelian. Lepas lintas sempadan Thai, kami jalan kaki ke gunung dan taman negara sebelum sampai ke bandar Satun untuk beli simcard Thai.

Dari Satun ke Pak Bara lebih kurang 45 mins sahaja. Kami ambil bot lepas makan tengah hari. Ini bukan masa yang terbaik untuk melawat Koh Lipe & pantai-pantai sebelah barat sebenarnya.

Angin barat daya sangat kuat jadikan bot yang kami naik macam roller coaster. Satu jam setengah perjalanan yang paling mencabar.

Bila kami sampai Koh Lipe, cauca tenang langit cerah, udara segar dan laut sangat cantik. Mungkin sebab Koh Like di sebalik Koh Adang.

Kami terus check-in Harmony Bed & Bakery untuk 2 malam. Walking Street cuma beberapa langkah sahaja dari pintu hotel, jadi kami tak ada masalah nak cari makan.

Matahari terbit di Sunrise Beach tersangatlah cantik pagi ini. Kami habiskan masa sepagi di sekitar Sunrise Beach dan hotel sekeliling.

Kebanyakkan hotel mewah di tutup pada low-season. Pada sebelah petang kami habiskan masa berjalan kaki sekeliling pulau dari Sunrise Beach ke Sunset Beach dan kemudian ke Pattaya Beach sehingga senja.

Di hujung pantai Pattaya ada satu kem askar, jadi waktu petang mereka berlatih di sepanjang pantai.

Kami terus ke restoran Melayu di sebelah hotel kami untuk makan malam, cuma beberapa langkah je dari hotel. Restoran Tisnem Halal Seafood. Tokey kedai ramah, makan pun murah. Kami jumpa kawan sekampung dari Johor di sini.

Hari Ke Empat: Koh Lipe – Pak Bara – Trang – Ao Nang

Awal subuh kami terus ke Sunrise beach tapi kali ni dengan kawan baru kenal semalam. Kami ke Pandit Serendipity Beach Resort untuk dapatkan pemandangan yang terbaik.

Hampir 2 jam kami habiskan di sekitar Sunrise beach. Memang terbaik. Sebelum kami berangkat, sempat singgah di kedai Tusneem.

Tepat 9.30am bot bergerak keluar dari Koh Lipe dan kami sampai ke jeti Pak Bara jam 11am. Cuaca baik tak berombak seperti sebelumnya.

Sepanjang perjalanan kami sempat berhenti di beberapa warung untuk tapau makan tengah hari. Somtam dan salad daging bakar terbaik pernah kami rasa.

Sampai di Trang kami singgah ke Robinson lebih kurang sejam untuk beli barang keperluan sebelum teruskan perjalanan ke Krabi yang ambil masa lebih kurang 4 jam.

Bila kami sampai ke Krabi dah pun hampir senja. Sempatlah beli makanan di pasar malam dulu. Selepas itu terus ke Oscar Pool Villa Ao Nang.

Villa ni taklah jauh dari pantai, cuma kalau ada kenderaan tu satu kelebihanlah. Kami check in untuk satu malam dulu sebab tak tau nak singgah lama atau teruskan perjalanan lagi.

Hari Ke Lima: Ao Nang – Railay Bay – Thubkaek

Sebab dah tau cuaca tak berapa nak baik, kami tak ambil pakej pulau-pulau, tapi kami beli tiket longtail boat untuk ke Railay Bay.

Cuma 10 minit dengan bot dah sampai ke teluk yang di kelilingi bukit batu kapur. Tersangat cantik.

Kami habiskan masa seharian di Railay Bay, tidur dalam hammock, makan tengah hari bawah pokok, pusing-pusing pantai. Tengah hari hujan turun agak lebat, nasib kami pilih tempat yang betul, bawah pokok ni tak kena hujan.

Kami keluar dari Railay Bay lewat petang dan ke Ao Nang seterusnya ke Thub Kaek beach untuk sunset. Cuaca tak berapa menarik untuk sunset harini tapi kami dapatlah juga gambar sikit.

Keluar dari Thubkaek kami terus ke Walking Street Ao Nang untuk makan malam di stall tepi jalan dan seterusnya cari cenderhati. Rasanya ini kali ke 5 aku sampai ke Ao Nang.

Kami sambung satu malam lagi di Oscar Pool Villa, ada kolam depan bilik memang bestlah berendam malam-malam.

Hari Ke Enam: Ao Nang – Ratchaprapa Dam – Surat Thani – Koh Samui

Perasaan bercampur baur antara nak terus ke Samui atau ke Phuket dulu. Memang banyak tempat yang menarik di Phuket, tapi tengah cuaca tak berapa nak cantik ni macam rugi rasanya kalau ke sana.

Rugi memandu jauh-jauh duduk dalam hotel je nanti. Jadi kami teruskan perjalanan ke Samui sebab jauh lagi nak sampai.

Aku banyak baca tentang Ratchaprapa Dam ni, Guilin of Thailand orang panggil. Rupabentuk mukabumi sekitar tasik ni seaakan-akan di Guilin.

Kami cuba untuk ambik bot ke Guilin tu, tapi cuaca teruk, hujan lebat. Jadi kami terpaksa batalkan niat.

Teruskan perjalanan ke Surat Thani. Kami ke Raja Ferry dan beli tiket sehala. Cuma THB800 untuk kereta dan 4 orang. Kali ketiga aku masuk Samui.

Pertama kali dulu dengan Sudin, naik bas 8 jam dari Hatyai nak sampai ke Samui ni jauh ya amat. Tak sempat nak sampai ke pulau sebelum sunset, kami menghayati sunset dari atas ferry dah cukup puas.

Sampai sahaja ke Koh Samui kami cari hotel berdekatan Kampung Melayu Samui. Makan malam di Melayu Samui Seafood, menu baik tapi tak sama macam dulu.

Dulu datang sini dengan Sudin siap kena jemput kenduri kahwin. Niat nak sarapan sekali tu dapat makan nasi kenduri. Sedap oi. Selesai makan, kami check-in di The Fisherman’s Challet untuk 2 malam.

Sebelah pagi tu nampak semua penat, aku pergi ke kampung nelayan sorang-sorang untuk ambil gambar sunrise dan cari sarapan. Sekitar Maret ni ada pasar ikan, jual barang dapur dan sarapan.

Ada satu kedai melayu pakcik Yamin kat sini, nasi baryani dan nasi daging dia sangat sedap. Murah tu dah tentulah.

Ada pulak jual durian, beli la sikit buat rasa. Tengah musim buah ni sama macam tempat kita. Lepas sarapan aku tidur sepagi tu kepenatan.

Tengah hari barulah keluar jalan-jalan. Cuaca sangat baik, langit biru, ombak halus je beza dengan masa aku datang dengan isteri dan anak-anak awal tahun haritu.

Masa jumpa BangRak market aku beli sekilo udang besar ya ampun. Bukan udang tu je yang menarik, awek-awek hot yang jual udang masalahnya atas hilux.

Masa nak balik ke hotel jumpa pulak tempat aku pernah pergi dengan Sudin dulu makan tiram segar dan salad telur belangkas. Murah gila sini oi. Lebih kurang RM2-RM6 je seketul tiram hidup. Mana nak dapat bang.

Korang tengok-tengoklah sebelah kiri selepas area jeti sebelum sampai bandar tu. Ada 7-Eleven depan kedai tu. Sampai ke hotel terus aku goreng udang besar tu.

Nasib bawak dapur dan garam kunyit. Ada pulak lauk-lauk thai beli tadi. Puas makan ramai-ramai.

Lepas makan kami terus ke pasar di Mae Nam depan-depan Central Festival Plaza. Dapatlah makan sotong bakar kat sini. Banyak souvenier juga budak-budak ni beli.

Hari Ke Lapan: Koh Samui – Surat Thani – Amphoe Tha Sala – Nakhon Si Thamarat – Thale Noi – Hat Yai

3 hari memang tak cukup kalau ke pulau ni. Tapi apakan daya nak kena ikut jadual cuti Zaidi.

Jadi kami keluar awal pagi lepas sarapan kat kedai pakcik Yamin yang aku beli sarapan semalam. Nasi Baryani, Nasi Daging, Pulut Bungkus, Puding Jagung. Sedap oi. Perut kenyang, sambung jalan-jalan.

Tempat terakhir kami berhenti, Laem Sor Pagoda, Taling Ngam. Puncak terbaik untuk nampak Pulau Tean dan Pulau Mat Sum.

Kami ambil feri Setran pula kami ni, depan sikit dari jeti Raja Ferry. Harga sama, tapi lebih selesa. Kami terus menghala ke Hat Yai setibanya di Surat Thani.

Sepanjang perjalanan tu ada beberapa perhentian kami berhenti. Lepas solat di masjid Ban Nai Thung, jumpa pula pasar tepi laut. Ada jual ikan kering, bilis, keropok dan ikan basah.

Boleh pula jumpa udang lipan besar-besar macam kat Semporna tu, terus beli semua. Sotong besar-besar pulak tu. Ketam hidup lagi.

Tanya makcik tu mana nak masak. “Paking Kao?” Dia terus pegi kedai makan tepi pasar tu bawak sorang abang datang.

“Nak apa?” Terus pecah gelak kitorang ni. Abang ni borak dialek Johor, bukan Melayu Pattani lagi. Rupanya dia pernah kerja kat Batu Pahat dulu.

Memang rasa macam borak dengan orang kampung la. Terus mintak tolong dia masakkan udang lipan dan sotong tu. Kedai dia tepi pasar betul.

Kami order sup daging dan nasi putih. Udang Lipan tu goreng kunyit, sotong tepung. Pergh berasa betul isteri abang ni masak. Ikhlas betul masaknya.

Sup daging sedap gila, udang tepung tu siap berempah. Lain kali mesti singgah lagi kedai abang ni.

Kali ini perjalanan kami memang amat jauh. Tak sampai-sampai rasa. Berhenti kejap di Ban Thale Noi Wetland, jambatan lebuhraya terpanjang merentasi kawasan wetlands dan santuari burung.

Agak menakjubkan macam mana mereka boleh buat jambatan tanpa ganggu sistem ekologi kawasan tadahan air terbesar ni.

Rasanya aku boleh duduk berminggu di sini untuk hayati pemandangan, tengok burung ayam-ayam, burung pangling dan teratai.

Kami nak singgah sawah padi yang sangat besar tu tapi tak sempat. Sekeliling batas sawah padi ni ada pokok kelapa laut. Rasa macam kat dunia lain dah.

Tapi masa kami sampai dah terlalu gelap. Jadi kami teruskan perjalanan ke Hat Yai. Sampai ke Hat Yai kami singgah ke Asean Night Bazar untuk makan malam.

Aku mengada-ngada mintak chili flakes extra dengan seafood salad yang aku order. Terbakar mulut. Pedas gila. Malam tu kami check in The Train Hotel.

Hari Ke Sembilan: Hat Yai – Pattani – Narathiwat – Besut

Hari Jumaat adalah paling sebuk di mana-mana pasar Hat Yai. Kami jalan kaki 10 minit untuk sampai ke pasar pagi.

Sayur murah murah, buah, baju, semua jual dalam bundle besar. Sekilo anggur yang comel-comel takda bijik tu THB80 je. Segala macam supplier semua ada sini.

Sejam mana cukup. Lepas check-out, terus kami tuju ke Pattani. Katanya sekarang ni memang tengah banyak bom, tapi semua ditujukan ke politik sahaja. Jadi selamat untuk pelancong.

Tapi selang 10 minit atau kurang, mesti jumpa road block askar. Kami singgah ke Masjid Kur Sea yang jadi kubu semasa kena serang dengan tentera dulu.

Nampak kesan tembakkan kat dinding dan pintu. Masjid ni berusia 502 tahun kaya dengan sejarah islam Pattani satu ketika dulu.

Teruskan perjalanan, kami singgah di mall terakhir untuk stock biskut ovaltine dan Digestive, Hotwheels & Majoratte sikit buat anak-anak.

Sebelum lintas sempadan kami singgah di Tak Bai, satu lagi zon merah. Pintu sempadan tutup jam 9, kami sampai tepat masanya & cukup-cukup minyak. Dari sempadan kami terus ke Besut, bermalam di D’Muara One Chalet.

Hari Ke Sepuluh: Besut – Bukit Keluang – Marang – Rantau Abang – Kuantan – Ayer Hitam

Bukit keluar memang ada dalam senarai, cuma tak tau pulak haritu teramat ramai umat nak panjat. Beratus orang panjat Bukit Keluang dengan kami.

Walaupun cuma 10 minit je nak sampai puncak, tapi rasa lama betul bila dah ramai sangat. Ajoi berjaya panjat bukit ni beb, setengah jam.

Kalau korang ada plan nak panjat bukit ni, silalah datang seawal yang boleh. Masuk ikut entry point sebelah kanan bukit sebab lebih mudah nak daki dari sini.

Tolonglah bawa balik botol air yang korang bawa naik atas tu. Mintak tolong sangat.

Pemandangan memang amat cantik. Untuk turun agak mencabar sikit sebab licin. Jadi berhati-hatilah. Ada jumpa akak ni pakai wedges je naik atas, hebat akak ni. Tapi kasut dia tak selamat, harap kaki dia selamatlah.

Dari Besut kami singgah di Rantau Abang dan Marang. Ambik gambar sikit dekat Batu Pelanduk dan hutan paya. Ini perhentian terakhir kami di Terengganu.

Lepas dari situ kami berhenti di Kula Cakes, Kuantan. Kami cuba signature menu dia Mango Cheesecake. Sedap. Nuttella Pavlova, Choc Moist, Red Velvet dan Blueberry Cheese.

Itulah pengakhiran road trip kami. Total 3059km pemanduan, 6 jam bot dan feri, 38 tingkat hiking, beratus kilo jalan kaki. Ini roadtrip ke 3 aku ke Thailand. Trip seterusnya akan cuba lebih jauh lagi.

Baca: 10 Aktiviti Menarik Yang Boleh Anda Lakukan Sewaktu Di Krabi, Thailand

Hari Kedua: Arau – Lipe
Minyak RM80/4 orang
Insuran, borang TM2, borang TM6 RM100/4 orang
Ferry ke Lipe RM26/ 1 orang
Simcard RM18/1 orang
Bed & Bakery Hotel x2 malam RM300/ 4 orang

Hari Ke Empat: Lipe – Ao Nang
Oscar Pool Villa x2 malam – RM300/4 orang

Hari Ke Lima: Ao Nang
Longtail Boat ke Railay Bay – RM12/1 orang

Hari Ke Enam: Ao Nang – Samui
Minyak RM116/4 orang
Ferry Samui RM94/4 orang + 1 kereta
The Fisherman’s Challet x2 malam – RM340/4 orang

Hari Ke Lapan: Samui – Hat Yai
Minyak – RM116/4 orang
Ferry dari Samui RM94/4 orang + 1 kereta
The Train Hotel RM200/4 orang

Hari Ke Sembilan: Hat Yai – Besut
Minyak RM140/4 orang
D’Muara One Chalet RM80/4 orang

Hari Ke Sepuluh: Besut – Ayer Hitam
Minyak RM70/4 orang

Duit makan kami kumpul-kumpul & bayar sekali. Cuma lebih kurang RM300 untuk 4 orang.

Jumlah keseluruhan bagi seorang hanyalah RM700 untuk 10 hari di atas jalan, hotel, makan, feri dan sebagainya.

1. Bawa geran asal/salinan untuk buat insurans Thai.
2. Tukar duit sikit kat Malaysia, selebihnya tukar kat Thai atau guna debit card. Lebih murah.
3. Travel Light. Walaupun bawak kereta, biarlah bonet kosong, Balik nanti macam-macam nak isi.
4. Bandingkan harga online & walk-in hotel. Dapat harga online, terus telefon hotel untuk tanya harga. Adakalanya lebih murah walk-in.
5. Beli Simcard Dtac THB150 yang ada data unlimited untuk 1 bulan. Speed 1Mb sahaja, tapi stabil. Untuk upload video kat IG senyum je. Lagipun hotel ada internet laju. Rugi je beli mahal-mahal.
6. Kalau masa singkat, tempah insuran kereta dengan ejen. Ada lain-lain jenis insuran. Yang biasa orang kita ambik insuran buka jalan. RM17 Seminggu. Tapi kalau nak perlindungan penuh ambil insuran yang mahal RM150 tak silap.

Baca lagi: 17 Tip Travel Ke Krabi, Thailand


Travel Solo Trans-Siberian, Gadis Ini Berkongsi Tip Melawat Tasik Terdalam Di Dunia

Nota Editor: Tip ini telah dikongsikan oleh Ida Yunus yang pernah melakukan ‘solo travel via Trans-Siberian’ dari Beijing ke Moscow. Ida kemudiannya meneruskan pengembaraan beliau menjelajah negara Eropah secara backpacking selama hampir setahun.

Setakat ini Ida telah mengembara ke 25 negara dan menggunakan ‘couchsurfing’ untuk belajar tentang adat, budaya, ekonomi dan kehidupan seharian rakyat di negara yang beliau kunjungi.

Saya sampai di Lake Baikal, Olkhon Island, Rusia  ni masa ambik trip Trans-Siberia. Lokasi ini terletak di laluan Trans- Siberia dan antara jadi saya idaman nak pergi. Lake Baikal merupakan planet deepest and oldest lake.

Waktu sampai, bulan April. Off Season. Pulau tutup. Nasib baik sebab dapat host couchsurfing kat sana, dan dia ajar macam mana nak ke pulau tu.

Sebelum tu saya pegi stesen bas kat Irkutsk nak beli tiket bas, memang tak ada. Kecewa gila.

Macam ni lah rupa tasik tu jika korang pergi pada bulan Januari atau Februari

Saya advice, korang pergi lah bulan Januari / Februari, boleh tengok fenomena ais yang frozen gila dan macam jalan atas kaca.

Bagi yang terpergi time offseason macam saya (April – Jun) cara-caranya adalah:

1. Kalau ambik Trans-Siberia train, turun kat Irkutsk. Ada juga flight ke Irkutsk ni.

2. Ambik minibus di Irkutsk ke Khuzir. Perjalanan dalam 5-6 jam (dalam 300km camtu). Pergi seawal 8am. elok booking dulu, selalu full. Cara booking sama ada mintak tolong hostel korang or pegi je kat depan seberang jalan stesen bas. Ada minibus banyak-banyak tu, itulah dia. Harga dalam 500 RUB.

3. Dah sampai kat jeti, ada hovercraft. Harga dlm 300 RUB 1 way. Untuk local free aje. Khidmat hovercraft nie pun atas belas ehsan untuk orang luar yang gatai jugak nak ke sana walau dah cakap pulau tu tutup.

Baca: 18 Pemandangan Indah Musim Sejuk Di Mongolia

4. Kat seberang sana, dah ada van yang tunggu untuk sambung perjalan ke Khuzir. Tak payah bayar dah, naik je. Khuzir nie lah perkampungan yang banyak hostel dan hidup. Tapi malang bagi saya sebab off season. Kedai runcit je bukak. Segala mak nenek kedai/restoran ke apa ke semua tutup. So, survive makan cekelat, air milo dengan roti je lah.

5. Nak balik ke Irkutsk, boleh beli tiket minibus kat Nikita homestead. Booking awai jugak. Sebab Off season. Macam mati akal sikit. Untuk pusing pulau, selalu ada local yang akan offer trip ni.

Jadi 3 hari saya dok berulang alik ke Nikita Homestead nie dok tunggu kot ada tourist lain nak join sewa van pusing-pusing pulau. Kehidupan kat sini sangat sangat sangat minimalis terasa cam hidup zaman dolu-dolu.

Sebab saya stay dengan host couchsurfing, so aktiviti banyak sikit lah macam bekebun, merayau naik basikal, kacau pakcik mancing, layan budak main bola dll.

5 hari saya kat sini sebelum saya teruskan perjalan ke next stop sepanjang perjalanan menggunakan laluan trans-seberia. Tak rugi datang sini tau. Best!

Baca juga: Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

LIKE dan FOLLOW Vocket di Facebook serta Instagram


Pengalaman Lepas Buat Saya Skeptikal Bila Lihat Orang Mohon Bantuan Kewangan Di Media Sosial

Saya ada sebuah pengalaman, ketika di zaman HO, yang membuat saya terkesan sehingga sekarang.

Pesakit tersebut, mengalami kepatahan di satu anggota badan. Beliau memerlukan pembedahan untuk memasukkan plat besi.

Pun begitu, sebagaimana pesakit-pesakit lain, adakalanya pesakit terpaksa menanggung sendiri kos pembelian plat besi tersebut. Harganya mencecah seribu ringgit lebih.

Ketika review, pesakit tersebut mengadu kepada saya bahawa beliau dari orang susah. Tidak mempunyai simpanan.

Lalu beliau meminta agar saya mengeluarkan surat pengesahan penyakit dan bahawa beliau memerlukan pembedahan. Katanya untuk tujuan memohon bantuan.

Saya yang ketika itu seorang H.O. yang naif, pun menulis sebuah memo tulisan tangan yang ringkas. Pesakit itu kemudiannya discaj, dan diberi tarikh untuk pembedahan dalam tempoh beberapa minggu.

Namun pesakit tersebut tidak datang ke wad pada tarikh yang diberikan. Sehinggalah beberapa hari kemudian, saya dipanggil ke pejabat.

Rupanya pejabat menerima aduan dari orang ramai, bahawa ada pesakit menjaja surat memo yang saya tuliskan tersebut, meminta bantuan di sana sini.

Hospital dikatakan mengabaikan pesakit, tidak memberi bantuan sewajarnya. Walhal pesakit sebenarnya sudah pun dirujuk ke Jabatan Kerja Sosial Perubatan (JKSP).

Saya diberikan teguran kerana mengeluarkan surat kepada pesakit sesuka hati.

Hampir 3 minggu selepas itu, saya dapati pesakit tersebut dimasukkan semula ke wad. Saya pergi berjumpanya untuk mendapatkan penjelasan.

Pesakit tersebut, dimasukkan kembali ke wad kerana “fracture non union“, iaitu kawasan tulang patah, tidak bercantum semula. Seperti yang dijangka, kerana beliau tidak menjalani pembedahan seperti yang disarankan.

Rupanya pesakit tersebut, setelah mendapatkan bantuan belasan ribu ringgit dari pelbagai pihak dan orang ramai, pergi mendapatkan rawatan alternatif.

Berjumpa bomoh patah situ dan sini, kemudian diberitahu tulang akan bercantum dengan sendirinya tak perlukan operation. Ke mana duit sumbangan tersebut digunakan? Wallahua’lam.

Namun beliau tetap tidak dapat menggunakan tangannya. Beliau mengalami kesakitan, dan apabila datang semula ke hospital dan kami x-ray, barulah nampak jelas herot di tulang tangannya itu.

Sejak hari itu, saya menjadi agak skeptik apabila melihat iklan memohon sumbangan itu dan ini terutamanya di media sosial.

Saya juga tidak lagi berani mengeluarkan surat sesuka hati “kepada sesiapa yang berkenaan” untuk diberi kepada pesakit.

Saya akan bertanya pesakit dengan jelas, kepada siapa bantuan hendak dimohon. Jika kepada zakat, saya akan tulis dengan jelas “Untuk kegunaan pihak zakat sahaja.” Manakala surat yang dikeluarkan, saya akan buat pendua dan simpan salinannya.

Di hospital, kita ada unit khas yang membantu pesakit terutamanya dari aspek kewangan. Jabatan Kerja Sosial Perubatan (JKSP) boleh menawarkan pelbagai saluran yang ada, sesuai dengan latarbelakang sosial dan penyakit pesakit. Cumanya tentulah, adakalanya proses ini mengambil masa kerana bilangan kes yang banyak.

Ada di Facebook, kes pesakit membuat permohonan serentak ke JKSP namun dalam masa yang sama memungut derma di FB. Apabila sudah mendapat dana yang (lebih) mencukupi, pesakit tetap berkeras mahukan bantuan dari JKSP juga.

Alasan pesakit, “bantuan ini hak saya”. Padahal tidakkah beliau sedar, selain beliau, ada puluhan lagi pesakit lain yang menunggu giliran bantuan JKSP tersebut?

Jikalau beliau sudah mendapat dana mencukupi hasil derma orang ramai, bukankah lebih elok bantuan JKSP tersebut disalurkan ke pesakit lain pula, terutamanya golongan warga emas sebatang kara yang tidak tahu pun nak gunakan FB untuk mohon derma.

Bukan itu sahaja, ada ibubapa yang memviralkan gambar anak mereka sedang diberi rawatan nebulizer. Sungguh kasihan melihat anak tersebut. Simpati netizen ditagih.

Di hujung caption gambar, diletakkan nama bank dan nombor akaun. Walhal rupanya, anak beliau dirawat untuk Acute Bronchiolitis yang biasa sahaja.

Dan ada juga kes, yang pesakit sendiri tidak mahukan rawatan, tidak mahukan prosedur. Kemudian discaj AOR (atas risiko sendiri), tidak datang temujanji atau rujukan pakar.

Tengok-tengok muncul gambar terlantar di rumah, dengan caption seperti “penyakit misteri”, “doktor di hospital sudah tidak tahu nak beri rawatan apa.”

Kami, sudahlah tentu tahu “kisah sebenar”. Tapi tidaklah kami boleh sesuka hati komen dan kantoikan pesakit, kerana itu sudah melanggar peraturan dan kerahsiaan pesakit.

Baca: Kerana Tertekan Akibat Kecederaan, Doktor Nazar Bantu Orang Dan Berjaya Lakukan Ini

Begitulah juga kebanyakan kes-kes ‘viral’ melibatkan pihak hospital, lazimnya datang dari sebelah pihak sahaja. Dan kami, tidak dibenarkan menjawab dengan terbuka mengenai kes-kes spesifik tersebut.

Maka jadilah kami beg pasir, menerima cemuhan dan tohmahan bertubi-tubi dari segelintir masyarakat yang percayakan cerita berat sebelah tersebut.

Kita benar-benar menghargai keprihatinan anggota masyarakat untuk membantu. Namun dalam masa yang sama kita khuatir, kerana adakalanya bantuan tersebut tidak mencapai sasaran yang kita mahukan, adakalanya menjadi peluang mengambil kesempatan pula.

Pernah viral sebulan 2 ini, mengenai kes ada individu menyamar membuat akaun FB palsu, mencuri gambar anak orang lain yang sakit, kemudian di postkan dengan butir akaun bank sendiri bagi tujuan mengaut keuntungan atas simpati orang ramai.

Habis, macam mana boleh kita bantu pesakit?

Saya tak nafikan, adakalanya kita dihurung beberapa kerenah birokrasi yang menyebabkan bantuan terutamanya kewangan lambat sampai ke tangan orang yang memerlukan.

Adakalanya keterbatasan dan kelemahan kita di pihak pengurusan sendiri menjadi kekangannya.

Namun bagi orang awam, yang berniat menyumbang kepada orang sakit, ada beberapa pesanan yang perlu saya sampaikan,

1. Pastikan kesahihan kes orang yang dibantu tersebut.

Dapatkan sendiri pengesahan terkini dari hospital, atau bahkan jika pesakit masih di wad, pergi lawat sendiri pesakit.

Adakalanya lebih afdhal kita membantu orang yang memang kita sendiri kenal, seperti jiran atau rakan atau bahkan keluarga sendiri. Malah ini yang lebih dituntut disisi Islam, iaitu bantu orang yang terdekat dahulu sebelum yang jauh.

2. Hulurkan bantuan melalui orang tengah yang dipercayai.

Ada banyak pihak yang menawarkan kerja sukarela, menjadi pemudahcara kepada orang yang menyumbang, dengan penerima sumbangan. Saya sendiri, ada berhubung dengan Cikgu Ghani, seorang individu di FB yang tidak putus-putus menerima dan memberi bantuan khususnya kepada orang sakit.

3. Cuba untuk sentiasa follow up dengan keadaan pesakit.

Telefon ibubapa atau pesakit sendiri, tanya bagaimana keadaannya. Adakah ada lagi bantuan diperlukan. Apa progress yang dimaklumkan doktor pada temujanji terkini.

4. Saya secara peribadi sering berpesan, kita hulurkan bantuan apa yang pesakit perlu, bukannya apa yang pesakit mahu.

Atas sebab itulah apabila ada rakan-rakan yang bertanya bolehkah mereka menyumbang kepada pesakit melalui saya, saya akan menolak sumbangan wang ringgit bulat-bulat.

Sebaliknya saya akan maklumkan, “oo kita ada pesakit strok perlukan tilam ripple mattress.” Jadi kita akan belikan untuk pesakit. Bukannya bagi duit minta pesakit beli sendiri.

Amalan bantu-membantu, amalan yang mulia. Namun ianya menjadi lebih-lebih mulia apabila bantuan yang kita berikan, benar-benar mencapai sasarannya, dan lebih ramai yang mendapat manfaatnya.

Dan dalam masa yang sama, kita perlu berhati-hati atas kewujudan pihak-pihak yang gemar mengambil kesempatan. Dari aspek undang-undang mungkin mereka ini mudah terlepas. Namun Allah Maha Tahu, akan mengadili perbuatan tidak bermoral seperti ini.

Dr. Mohd Syamirulah Rahim
Pegawai Perubatan.
Medical Mythbusters Malaysia (M3)

Nota: Kisah ini adalah anekdot dari pengalaman penulis. Ianya tidak melambangkan pendirian rasmi atau polisi Kementerian Kesihatan Malaysia mahupun mana-mana institusi dibawahnya.

Baca lagi: Ke Mana Perginya Wang Zakat, Perkongsian Seorang Doktor


Pengalaman Luar Biasa Dengan Produk Baharu Telefon Pintar realme 5i dan realme Buds Air

realme Malaysia akhirnya mengakhiri penantian peminat seluruh negara dengan melancarkan dua produk yang amat dinantikan iaitu produk audio realme Buds Air dan telefon pintar realme 5i sebagai ahli baharu keluarga siri kelima realme.

Selain pelancaran pengenalan bagi tahun ini, realme Buds Air juga merupakan produk IoT pertama realme.

realme Buds Air adalah produk yang menjadi tumpuan bagi menawarkan pengalaman audio tanpa wayar. Tujuanya hanya satu, iaitu memberikan kebebasan bagi mendengar muzik di mana sahaja anda berada.

Ciri audionya ditambah baik dengan custom R1 chip dan Bluetooth 5.0 yang membolehkan sambungan segera di antara realme Buds Air dan telefon pintar. Bukan itu sahaja, penggunaan realme Buds Air juga memberi prestasi bateri yang lebih baik dan akses kawalan pintar (smart assistant) yang menyenangkan.

Dengan transmisi dwi-masa sebenar, realme Buds Air dioptimumkan dengan Mod Permainan yang memastikan pergerakan sempurna antara visual dan bunyi, iaitu kelewatan bunyi bagi mod biasa adalah 243.8ms, manakala bagi mod permainan adalah 119.3ms. Ini sudah pasti bakal menjadi buah mulut dan idaman setiap peminat mobile gaming tegar.

realme Buds Air juga dilengkapi dua mikrofon dengan teknologi Environment Noise Cancellation yang mengenal pasti setiap perkataan dan menyaring sebarang bunyi latar belakang. Semasa pengguna membuat panggilan contohnya, suara anda akan tetap jelas walaupun dalam suasana yang bising.

Manakala bagi pengecasan penuh melalui kabel type-C, realme Buds Air boleh digunakan untuk tempoh sehingga 17 jam. Dari segi reka bentuk, realme Buds Air mempunyai bentuk kanal telinga yang sangat sesuai secara semulajadi terintegrasi dengan telinga anda.

Produk realme Buds Air turut menyokong operasi sentuhan pintar dan menyediakan kawalan pintar untuk menjawab atau menamatkan panggilan, menukar muzik, melancarkan pembantu suara serta keluar masuk mod prestasi dengan sentuhan.

Teknologi melalui Google Assistant ini membolehkan seseorang menikmati gaya hidup pintar baharu tanpa mengeluarkan telefon, boleh mengawal playback muzik, panggilan, pelarasan volume dan perkhidmatan maklumat, seperti cuaca.

Model ini dikuasakan oleh cip pemproses Qualcomm Snapdragon 665 An 11nm, yang beroperasi pada kelajuan jam 2.0GHz bersama-sama dengan prestasi permainan yang dipertingkatkan dan generasi Qualcomm AI Engine ke-3.

Sudah pasti memberikan prestasi cemerlang dalam segmen harganya. Ia dilengkapi dengan bateri sebesar 5000 mAh yang memberikan pengguna prestasi hayat bateri yang lama dan tempoh stand-by 30 hari.

realme 5i juga dilengkapi dengan perlindungan tahan api dan tiga kali perlindungan untuk keselamatan bateri.

Bagi ciri kamera, ia hadir dengan quad kamera ultra lebar – 119 ° lensa sudut lebar (8MP), kamera utama (12MP), lensa potret (2MP) dan lensa ultra makro (2MP). Kamera utamanya juga menyokong kesan EIS yang lebih baik, jadi pengguna boleh mengambil video yang lebih stabil semasa bergerak.

realme 5i boleh didapati pada dua warna iaitu Aqua Blue dan Forest Green.

Berikut adalah harga untuk kedua-dua produk baharu realme. Apa yang pasti, Buds Air bakal dijual dengan potongan besar pada 21 January nanti.

Sebelum itu, apa kata anda layan dahulu lagu baharu yang dikeluarkan oleh Meerfly, MK dan Kidd Santhe khas untuk realme.

Dengarkan Versi Remix Haa Tepok Yang Dihasilkan Khas Buat realme

Lihat Kualiti Gambar Menakjubkan realme X2 Pro, Peranti Unggul Buat Kaki Travel


Pengalaman Manis Dan Tip Umrah DIY Saya Selama Seminggu Di Mekah Dan Madinah

Sepertimana orang lain, saya juga adakala terfikir, “layak ke aku ni jadi tetamu Allah di Mekah?” Pertanyaan yang sama bermain di kepala sehinggalah ke hari saya bertolak menaiki pesawat MAS pada 22 Feb yang lepas.

Siapa sangka, segala ini menjadi titik tolak untuk saya melihat ibadah umrah juga sebagai satu perjalanan kembara dengan pengalaman yang bukan hanya berbeza tetapi juga menyeronokkan (dan ada masa terasa hiba bila mengenang perjuangan Rasulullah dan para syuhada).

Dengan tiket penerbangan semurah RM400 nett (pergi balik) yang berjaya dibeli sewaktu offer di MAS pada tahun lepas, alhamdulillah berjaya juga saya menunaikan ibadah umrah bersama suami. Dapat tiket semurah ini pun sudah satu rahmat. Harga yang dirasa bagaikan di luar logik akal tapi telah berjaya direbut.

Sebagaimana pernah saya berjanji kepada diri sendiri, saya kongsikan di sini bagaimana anda juga boleh tunaikan umrah cara DIY, termasuk persediaan yang perlu dilakukan sebelum berangkat.

Umrah bagi saya adalah satu pengembaraan. Tapi yang membezakan umrah berbanding pengembaraan lain adalah pengisian rohani di tempat yang bakal kita tuju iaitu di Mekah dan Madinah.

Persediaan paling utama yang perlu dititikberatkan adalah – perlu tahu apakah ilmu dan amalan yang mesti dilakukan bila tiba di tanah suci iaitu:

Amacam? Dah mula rasa tergugat? Sikit-sikit mesti rasa macam susah kan? Sebenarnya senang saja. Semua di hujung jari. Untuk semua perkara di atas boleh diselesaikan dengan:

1. Install apps umrah dan ziarah yang terdapat di PlayStore dan iTune. Ini 2 apps kegemaran saya:

(i) Panduan Umrah – menyediakan ringkasan step by step panduan umrah. Kita juga boleh tanda (/) tiap kali dah selesai lakukan setiap step dan rukun umrah di dalam apps ini. Untuk android boleh download di sini. Carian di Google untuk apps ini di iTune tak jumpa pula. Mungkin boleh cuba cari di iPhone anda.

(ii) Panduan Haji dan Umrah – menyediakan panduan lengkap haji dan umrah. Apps ini berikan panduan untuk kedua-duanya. Tapi untuk kes kali ini, saya jadikan apps ini sebagai rujukan untuk rukun dan bacaan umrah saja. Untuk haji saya skip sebab saya hanya buat umrah. Untuk android boleh download di sini. Apps ni pun saya tak jumpa untuk iPhone di Google.

Kedua-dua apps di atas dalam bahasa Melayu. Ada banyak lagi apps lain termasuk yang berbahasa Inggeris dan bahasa Indonesia. Pilih saja mana yang sesuai dengan jiwa dan keperluan anda.

2. Kursus umrah – boleh hadiri kursus umrah percuma anjuran Tabung Haji. Boleh terus pergi tanpa perlu daftar. Bagi kes saya, saya telah ke Masjid Besi, Putrajaya.

Kursus percuma ini diadakan setiap sabtu dari jam 9 – 12 tengah hari di beberapa lokasi termasuk di Sabah. Anda boleh semak jadual kursus di website Tabung Haji Travel. Jika sabtu jatuh pada hari cuti umum, kemungkinan besar kursus tak ada.

Sebaiknya cuba duduk di baris depan. Kadang tulisan di slide kecil sangat. Dah lah berwarna warni. Kadang background kuning, tulisan warna putih. Memang tak berapa nampak bila duduk di belakang.

Lain ustaz, lain gaya kelas dan info yang dikongsikan. Jadi nak pergi banyak kali pun boleh. Free saja.

3. Beli buku umrah – yang ini saya beli buku Travelog Umrah DIY (tulisan Zuera Abdul Ghani) untuk rujukan bagi beberapa perkara terutama melibatkan hukum hakam dan bacaan khusus untuk wanita yang tidak tersenarai di dalam apps di atas.

Jika anda nak beli buku lain pun boleh. Ada banyak buku rujukan dan  bacaan umrah di pasaran. Pilih saja.

4. Youtube – Ye, di Youtube ada banyak rakaman ceramah dan kursus umrah yang boleh dijadikan rujukan.

Di bawah adalah 2 video kursus umrah yang membuatkan saya rasa umrah memang sangat mudah. Nak mudah lagi? Tukarkan video ni ke bentuk mp3 dan download ke handphone anda. Boleh dengar di mana saja, bila-bila masa.

Barang keperluan umrah taklah banyak. Saya ke Mekah 4 hari, dan Madinah 3 hari. Total 9 hari termasuk hari pergi dan balik. Berikut barang yang saya bawa:

2. Telekung solat wanita – 2 pasang. Saya bawa telekung saja. Kain tinggal di rumah. Di Mekah dan Madinah saya pakai telekung bersama jubah dan stokin. Adakala pakai jubah dan tudung labuh pun dah ok. Biasanya saya buat begini bila kami nak ziarah atau berjalan ke tempat lain.

3. Jubah wanita 3 pasang dan sepasang baju tidur. Tudung 3 helai. Boleh basuh baju dan tudung di dalam bilik di waktu malam, sangkut di tandas dan esoknya sangkut di tepi tingkap. Lusa dah boleh ulang pakai.

4. Jubah lelaki 1 pasang dan baju kurta 2 pasang. Seluar dan kain pelikat.

5. Kasut kanvas untuk wanita – 2 pasang. Saya juga bawa plastik untuk simpan dan bawa kasut ke tempat solat tiap kali di masjid.

7. Stokin wanita – 3 pasang. Sebaiknya warna hitam. Tapi saya sebat je apa yang ada di rumah. Stokin yang saya bawa ada warna hitam, kelabu dan putih.

8. Kasut tawaf untuk wanita – 1 pasang. Kasut ini lembut di bahagian tapak. Bagus untuk lindungi stokin daripada basah terutama bila lalu di tempat ambil air zamzam. Juga boleh dipakai semasa tawaf dan sewaktu di dalam kapal terbang.

9. Ubat-ubatan. Antara yang dibawa adalah panadol, ubat cirit-birit, ubat batuk, ubat selsema, minyak angin dan minyak urut. Minyak urut ni bolehlah guna untuk urut kaki lepas dah selesai umrah dan tawaf sunat. Boleh tahan tegang juga urat kaki lepas tawaf. Haha.

10. Botol spray – memudahkan untuk ambil wudu sama ada di dalam pesawat dan sewaktu ziarah.

11. Gunting kecil – untuk gunting rambut lepas selesai saie. Kami minta Ustaz Afiq belikan gunting sebab beg yang kami bawa tak check in luggage. Kami hanya bawa beg kecil yang boleh dibawa masuk ke kabin.

12. Panty liner untuk wanita. Penting sebagai langkah berjaga-jaga dan memastikan diri sentiasa bersih sebab ia mudah ditukar.

Visa umrah boleh dipohon dengan ejen pelancongan yang turut uruskan visa umrah. Alhamdulillah hasil carian di internet menemukan saya dengan Facebook Page Safar Buddies yang boleh uruskan visa umrah.

Bayaran buat upah visa RM350 seorang. Perlu diingat harga ini adalah untuk caj urusan permohonan visa. Visa diberikan percuma oleh kerajaan Arab Saudi bagi mereka yang baru pertama kali tunaikan umrah.

Visa umrah hanya sah selama sebulan daripada tarikh ia dikeluarkan. Timing kena betul. Bahagian timing boleh bincang dengan ejen. Visa siap dalam masa 2 minggu.

Dokumen yang diperlukan untuk permohonan visa:

1. Tempahan untuk hotel boleh dibuat paling kurang sebulan sebelum tarikh penerbangan. Lagi awal lagi bagus, dan dapat harga lebih murah. Anda boleh survey harga hotel di Booking.com, Agoda.com dan Hotelscombined.com. Lepas dah kenal pasti hotel yang sesuai dengan bajet dan lokasi, biasanya saya akan buat carian dan tapisan ke 2 berdasarkan harga termurah yang ditawarkan oleh penyedia laman web bagi carian hotel.

2. Di Mekah saya menginap di Nawazi Ajyad Hotel. Memang dekat dengan Masjidil Haram. Dalam 10 minit jalan kaki melenggang. Kedudukan hotel ini di belakang hotel Meridian dan tak jauh daripada Menara Jam. Kena naik bukit sikit. Tapi hotel ada sediakan pengangkutan macam kereta golf untuk ke Masjidil Haram. Ada masa rasa malas nak jalan kaki, naik saja kereta ni.

3. Di Madinah saya menginap di Elaf Meshal Al Madinah Hotel. Kedudukan hotel ini agak jauh sedikit bagi warga emas. Tapi bagi orang muda dan masih sihat, tiada masalah menginap di sini. Hotel juga selesa dan dekat dengan Pasar Kurma,  dekat dengan pintu no 8 Masjid Nabawi. Ramai warga Turki menginap di sini. Maka apa lagi, suka lah saya dapat beramah mesra dengan mereka.

4. Kedua-dua hotel di atas ada kemudahan wifi yang laju di dalam bilik.

5. Carilah hotel yang berikan pilihan untuk pembatalan. Manalah tahu beberapa hari kemudian kita jumpa hotel yang lebih murah dan dekat dengan masjid.

6. Jangan percaya jika di laman web tertulis lokasi hotel 500 meter, 600 meter dari Masjidil Haram atau dari Masjid Nabawi. Anda kena semak secara manual dengan Google Maps dan letak setting berjalan kaki.

7. Kami pernah terkena. Hotel pertama yang kami tempah bertulis 600 meter dari Masjidil Haram. Bila semak di Google Maps, 5KM rupanya. Nasib baik boleh batalkan tempahan dan cari hotel lain yang lebih dekat.

8. Memang sesetengah hotel ada sediakan bas dan pengangkutan pergi balik antara hotel dan masjid, tapi bagi saya masa itu emas. Kalau boleh berjalan kaki, lebih mudah dan cepat berbanding perlu tunggu hingga bas penuh setiap kali nak balik ke hotel atau nak ke masjid.

9. Sahabat saya Hafifi tinggal di hotel berikut:
Hotel di Madinah: Hotel Al-zahrah. Pintu masuk di pintu 15 (5 minit berjalan kaki). Satu bilik untuk 4 orang. Masuk je masjid terus tempat solat wanita.

Hotel di Mekah: Shatha Al Wesam (masuk ikut pintu Babusalam). Dekat dengan tempat Saei di ground floor. Berjalan kaki lebih kurang 15 minit dari hotel ke Masjidil Haram.

Hafifi ke Madinah dahulu selama seminggu, dan tinggal di Mekah selama seminggu. Total beliau di Tanah Haram selama 2 minggu. Juga umrah DIY.

Baca: Bagaimana Kami Buat Umrah DIY Selama 10 Hari (Bahagian 1)

Bagi penerbangan MAS, kami turun di terminal haji. Dari sini anda boleh ambil teksi di luar terminal. Pastikan nego sampai habis sebab Pak Arab di sini suka cekik darah. Jika anda kenal jemaah Malaysia lain yang turut buat umrah DIY, berpakatlah dengan mereka untuk nego bersama.

Dan sebolehnya ambil yang di luar pintu terminal, bukan teksi yang tunggu dan tegur anda di pintu ketibaan. Jika nasib anda baik, boleh dapat seorang 50 Riyal untuk perjalanan dari Jeddah ke Mekah.

Pilihan 1 : Naik teksi, Uber atau bas Saptco ke Madinah. Perjalanan selama 5 ke 6 jam. Untuk jadula bas Saptco dan tambang, boleh rujuk di laman web Saptco.

Pilihan 2 : Naik flight dari Jeddah ke Madinah. Penerbangan hanya 1 jam. Kami ambil penerbangan Flynas. Harga tiket 98  Riyal seorang. Dari Mekah ke Jeddah boleh naik Uber. Tambang sekitar 200 Riyal.

Boleh tempah kereta sewa, Uber atau naik bas Saptco. Uber di Arab Saudi setakat ini sangat boleh dipercayai. Jika anda dah install apps Uber di hp anda sewaktu di Malaysia, apps yang sama boleh digunakan di Arab Saudi.

Dan ini pula ringkasan pengangkutan kawan saya Hafifi. Beliau juga pergi umrah DIY bersama 6 rakan lain (semua lelaki):

Jeddah – Madinah =115 Riyal
Madinah – Mekah = 115 Riyal
Mekah- jeddah =60 Riyal (guna van HiAce 9 tempat duduk).

1. Disebabkan hotel saya menginap telah sediakan wifi yang laju, saya tak beli simkad. Tapi jika anda perlukan talian internet sepanjang di sana, bolehlah beli simkad di lapangan terbang atau di kedai menjual sim kad di Mekad atau di Madinah.

2. Kawan saya Hafifi beli simkad STC di Airport Jeddah. Bayaran simkad dan kredit 100 Riyal, berkongsi 4 orang (data 15 gig). Jadi hanya bayar 25 Riyal seorang. Masih dikira murah, internet laju dan tak habis guna. Hafifi buat umrah dan ziarah selama 2 minggu. Ada banyak pakej lain juga boleh dipilih untuk line STC ini.

1. Untuk urusan mutawif umrah saya berhubung dengan pelajar Malaysia,  Ustaz Afiq yang belajar di Universiti Umm Al Qura, Mekah.

2. Beliau boleh aturkan ziarah private, maksudnya tidak libatkan jemaah lain. Jika anda pergi berdua atau 4 orang, boleh kongsi bersama untuk bayar upah ziarah.

3. Upah mutawif 200 Riyal, private mutawif sebab ustaz muda hanya bawa saya dan suami saja (berdua). Tiada jemaah lain.

4. Ziarah – 350 Riyal termasuk pengangkutan untuk setiap sesi. Ustaz Afiq bawa saya dan suami ke beberapa lokasi ziarah dengan kereta dan turut menceritakan sirah di lokasi tersebut. Bagi saya ini sesuatu yang bagus dan menjadikan ziarah kami lebih penghayatan.

5. Bagi ziarah di Madinah pula kami dihubungkan oleh Ustaz Afiq dengan rakan beliau yang merupakan pelajar Malaysia yang menuntut di Madinah Islamic Universiti, iaitu Ustaz Qusyai, Ustaz Ramzul Hakimi dan Ustaz Shariffuddin.

6. Ketiga-tiga mereka ini menjalankan perniagaan bersama di bawah jenama Sahabat Haramain dan bersedia membantu jemaah Malaysia yang ingin mendapatkan khidmat lawatan dan ziarah peribadi di Madinah. Boleh hubungi 3 ustaz muda ini di Facebook Sahabat Haramain.

Upah ziarah dalam di Madinah – 200 Riyal
Upah ziarah luar di Madinah – 350 Riyal

7. Upah mutawif dan ziarah jadi lebih murah jika kongsi dan bahagi 4 jika anda pergi dalam kumpulan 4 orang. Dalam kes saya hanya bagi 2. Upah di atas adalah untuk setiap sesi (belum bahagi 2).

8. Untuk urusan mutawif dan ziarah di Mekah, boleh hubungi Ustaz Afiq di Whatsapp 0135101078.

9. Jika mahu guide bagi ziarah di Madinah, anda boleh berhubung dengan Ustaz Ramzul Hakimi di Facebook Sahabat Haramain atau Whatsapp 0139569133.

Masih terngiang di kepala pesanan Ustaz Qusyairi kepada saya dan suami – akak, abang, kalau anak akak abang pandai, didiklah mereka supaya belajar dua-dua, sains dan agama.

Kalau nak jadi doktor, biarlah jadi doktor yang juga pandai agama. Kalau jadi engineer, biarlah jadi engineer yang tahu hal agama, kalau jadi usahawan biarlah jadi usahawan yang luas ilmu agama agar lahir generasi yang dapat mengimbang dunia dan akhirat. Dan supaya Islam dilihat sebagai sumber inspirasi buat umatnya dan agama lain.

Dulu-dulu orang kita, bila anak pandai terus hantar belajar medic, engineering, dan ilmu lain. Yang nampak nakal pula hantar ke sekolah pondok. Semoga kita tidak ulang lagi kesilapan yang sama ini.

1. Buat umrah pagi, lepas solat subuh hingga jam 10 pagi. Masa ni tak ramai orang, tak sesak, tak perlu perlu bergasak dengan orang ramai dan cuaca tak terlalu panas.

2. Atau buat umrah malam, lepas isyak. Pun orang tak ramai sangat. Malam tak panas, lebih selesa.

3. Jemaah umrah biasanya lebih ramai daripada biasa pada hari jumaat. Bilangan pengunjung ke Masjidil Haram juga ramai pada hari Jumaat kerana rakyat Saudi dan mereka yang tinggal di luar Mekah (tapi menetap di Arab Saudi) datang buat umrah.

4. Bersangka baiklah dengan Allah. Bawalah hati dengan penuh rendah diri, tawakal dan buang segala prasangka. Niatkan nak jadi tetamu Allah, nak jumpa orang-orang baik dan nak buat ibadah sebaik yang boleh. Insya allah tiada perkara pelik yang terjadi. Tapi jika ada juga perkara tak diingini berlaku, anggaplah itu ujian agar kita lebih bersabar.

5. Jangan pelik atau rasa diri lebih baik bila lihat cara solat mahupun cara berpakaian jemaah lain (terutama jemaah wanita). Di sinilah kita akan lihat perbezaan ketara antara mazhab bila tibanya waktu solat. Hormati dan raikan perbezaan kerana di akhirnya tujuan kita tetap sama – sembah tuhan yang satu dan sayang nabi yang sama, Muhammad saw.

6. Peluang buat pahala terbuka luas di mana-mana. Malah kita turut terdorong untuk hanya fikir tentang ibadah, tak ada perasaan atau kurang rasa nak shopping. Itu normal. Haha.

7. Bawa botol spray ke mana saja termasuk ke masjid. Senang nak ambil wudu bila air sembahyang terbatal.

8. Gunakan peluang di Masjdil Haram untuk minum air zamzam sebanyaknya. Ada 2 jenis tempat minum air di Masjidil Haram. Satu dalam tong yang disusun banyak-banyak dan satu jenis lagi ada kepala paip. Yang dalam tong adalah air zamzam. Yang ada kepala paip adalah air mineral. Jangan salah pula.

9. Bagi yang terus ke Mekah seperti saya, boleh beli air zamzam di Airport Jeddah masa nak balik ke Malaysia. Harga 9 Riyal 1 tong (5 liter), dah siap pack elok dalam kotak. Kuota bagi setiap jemaah adalah 1 kotak saja.

10. Tapi jika anda bercadang nak bawa balik ke Malaysia lebih daripada sekotak air zamzam, pandai-pandailah sumbat dalam beg bertayar dan cover dengan baju. Insya Allah lepas.

11. Tips untuk jemaah lelaki yang akan terus ke Mekah dari Jeddah seperti kami. Disebabkan kena pakai ihram, pakai kain ihram (bahagian bawah) di rumah, dan pakai jubah. Untuk kain ihram di bahagian atas, boleh tukar dan pakai sebelum melintasi mihrat.

Lebih senang begini berbanding nak pakai semuanya sewaktu di dalam pesawat. Dan di waktu yang sama, taklah ketara sangat anda pakai ihram sebab dah cover dengan jubah di bahagian atas.

12. Waktu masuk ke Raudhah bagi wanita (di Madinah) biasanya lepas subuh dan lepas isyak. Saya berpeluang masuk sekali saja. Itu pun di waktu pagi. Agak bersesak juga. Jemaah juga telah dibahagikan mengikut beberapa kumpulan. Bagi jemaah dari Asia Tenggara (Malaysia, Indonesia, Brunei) telah diletakkan ke dalam kumpulan jemaah berbahasa Melayu.

13. Usah berebut ke Raudhah. Memang semua nak masuk, tapi jagalah adab dan banyakkan bersabar. Memang akan ada tolak menolak, siap ada yang berlari macam marathon (ini jemaah negara lain). Pahala mereka yang bersabar sewaktu di Madhinah juga sangat besar.

14. Rebutlah peluang untuk solat jenazah setiap kali selepas solat fardhu di kedua-dua Masjidil Haram dan Masjid Nabawi. Ganjaran pahalanya adalah sebesar Bukit Uhud. Lagi pun di Malaysia amat jarang wanita ada peluang solat jenazah. Cara solat jenazah juga sangat ringkas dan mudah. Hafallah siap-siap sebelum ke sana. Nak hafal dalam kapalterbang pun masih sempat.

15. Untuk wanita, pakai jubah hitam dan tudung hitam sangat digalakkan di Mekah dan Madinah (senang kata di Arab Saudi). Tapi secara peribadi memang selesa pakai warna ini di sana. Nak masuk kumpulan lain masa di Raudhah pun jadi lebih senang bila serba hitam. Sudah macam orang Arab lah. Haha.

16. Mudah sebenarnya bergerak solo terutama sewaktu di masjid sebab boleh menyelit di mana-mana saja tanpa terikat dengan orang lain. Jika dengan kawan, mungkin ada tempat kosong yang muat untuk seorang saja, jadi susah nak menyelit bersama dan mungkin kena berpecah terutama bila kita tiba lambat di masjid.

17. Bagi saya, dari segi komunikasi semasa umrah masih sama dengan situasi sewaktu kita travel ke negara luar terutama apabila berhubung dan berbual dengan jemaah dari negara lain. Bahasa ayam itik ada di mana-mana. Janji sama-sama faham dah kira ok sangat.

18. Tapi dari sudut rohani pula sewaktu di Mekah dan Madhinah, memang terasa damai dan tenang di hati. Setiap hari hanya fikir nak pergi masjid jam berapa, nak bangun jam berapa, lepas solat baru fikir nak makan apa. Satu perasaan yang susah nak diungkap dengan kata-kata. Memang tak akan sama dengan travel ke tempat lain.

19. Makanan  (terutama nasi Arab) dijual lebih murah (dalam 2 ke 3 Riyal) di restoran biasa berbanding di food court Menara Jam.  Sewaktu di Mekah kami beli nasi di kedai berdekatan dengan hotel, kedai yang sama saja setiap hari. Harga berpatutan, satu hidangan boleh kongsi 2 orang makan dan rasanya pun sedap.

20. Di Madinah pula, hampir setiap hari kami makan nasi lejen. Mentang-mentanglah ada  date dengan ustaz student, maka ambil peluang kirim nasi lejen. Nasi lejen ini adalah nasi Arab yang terkenal di Madinah, menjadi kegemaran beberapa tokoh ternama di Malaysia yang pernah belajar di sini. Antaranya adalah Haji Hadi Awang dan Dr Abdul Basit Abd Rahman (graduan universiti di Madinah daripada ijazah hingga ke PhD).

21. Jika anda nak buat umrah DIY sepenuhnya tanpa libatkan guide untuk ziarah ke tempat bersejarah di Mekah dan Madinah, bacalah sirah sebelum berangkat ke sana. Atau bawa sekali buku sirah dan baca di lokasi yang dilawati.

Tapi bila ada yang bercerita di tempat tersebut ia memang sangat memberi kesan di hati. Terasa betapa besar pengorbanan Rasulullah dan para sahabat. Sayu, sedih dan terasa Islam adalah anugerah yang mesti dipelihara, diamalkan, dijaga dan dihargai dengan sesungguh hati.  Bila ada yang bercerita di sebelah, tak sama perasaannya dengan baca buku. Sebab itu saya dan suami ambil guide.

22. Pekerja di Airport Jeddah akan minta tips di mana-mana. Geram pula rasanya bila tolong angkat beg ke atas troli dan angkat beg di kaunter masa nak check in pun kena bagi tips. Jadi, buat saja semuanya sendiri. Macam tak biasa angkat beg dan tolak troli sendiri kan?

23. Penting: Sewaktu baru tiba di Airport Jeddah, cepat-cepat ambil beg anda sendiri. Jangan benarkan pekerja airport letak beg atas troli dan tolak troli anda. Mereka bukan tolong bawa free, tapi caj 100 Riyal. Jiran saya baru saja terkena pada umrah mereka baru-baru ini. Nasiblah kami bawa handcarry saja.

24. Ziarah di luar Tanah Haram di Mekah lebih mudah dan selesa dilakukan di waktu petang. Biasanya waktu pagi banyak travel agensi bawa jemaah mereka untuk ziarah. Keadaan boleh jadi agak sesak di tempat ziarah.

25. Ada 3 muzium di sekitar Masjid Nabawi. Jika ada masa, masuklah. Di muzium juga ada disediakan tour dalam bahasa Melayu (Indonesia).

26. Uber sangat reliable di Mekah dan Madinah. Jadi usah risau untuk gunakan Uber di sana. Boleh download aplikasi Uber ke hangphone and di sini – Apps Uber.

27. Teksi dan kenderaan luar yang tiada tiket penerbangan tak boleh masuk ke Terminal Haji. Jika anda naik MAS, dan akan terus ke Mekah, biasanya kena turun di Terminal Haji. Anda boleh berurusan dengan Pak Arab di luar terminal. Tapi pastikan nego sampai habis. Cari yang di luar terminal. Bukan Pak Arab yang tunggu dan tegur anda di pintu keluar. Yang ini memang cekik darah.

28. Solat di Masjid Nabawi. Ganjaran pahala eperti 1000 solat di masjid lain adalah solat di dalam masjid sebab pasti ada saja ruang yang masih kosong dan boleh diisi. Jadi cubalah solat di dalam masjid, bukan di perkarangan masjid.

Berikut ialah itinerari ringkas sepanjang saya di tanah haram:

Hari 1 – 22 Feb (Rabu)
11 am: Berlepas ke Jeddah via MAS. Sejam sebelum tiba di Jeddah juruterbang umumkan kami berada di ruang udara miqat dan boleh niat umrah.
8 pm : Tiba di Jeddah.
11 pm : Tiba di Mekah dan terus check in hotel.
11.30 pm : Mutawif datang jemput kami di hotel untuk umrah. Beliau adalah pelajar Malaysia yang belajar di sana.
2.30 am : Selesai umrah wajib. Lega.

Hari 2 – 23 Feb (Khamis)
Pergi masjid, tawaf sunat dan rehat. Nak shopping atau jalan-jalan di sekitar masjidil haram pun boleh.

Hari 3 – 24 Feb (Jumaat)
Tawaf sunat. Saya buat tawaf lepas jam 11. Sesak ya ampun. Tapi tabahkan diri sajalah. Hari jumaat kan. Petang jalan-jalan di sekitar luar Masjidil Haram.

Hari 4 – 25 Feb (Sabtu)
Pagi : Tawaf sunat
Petang : Ziarah ke Jabal Rahmah, Jabal Thur, Arafah, Muzdalifah dan Mina serta ke muzium. Ziarah kami di bawa oleh Ustaz Afiq. Sepanjang dalam perjalanan beliau turut menyampaikan sirah dan kami juga mengambil peluang ini untuk bertanya beberapa soalan berkaitan isu semasa.

Dalam perjalanan balik ke Tanah Haram, kami niat umrah dan tunaikan umrah ke 2 selepas isyak.

Hari 5 – 26 Feb (Ahad)
Bertolak Mekah – Jeddah – Madinah. Naik penerbangan Flynas RM115 sehala, seorang. Dari Mekah ke Jeddah boleh guna Uber.  Check in hotel dan solat di Masjid Nabawi.

Hari 6 – 27 Feb (Isnin)
Pagi dan petang : Solat di Masjid Nabawi dan berjalan di sekitar hotel. Ada banyak kedai yang boleh dikunjungi untuk survey harga kurma dan jubah.
Malam : Ziarah dalam. Kami dibawa oleh Ustaz Qusyairi melawat tempat bersejarah di sekitar masjid Nabawi sambil beliau bercerita tentang sirah dan sejarah di setiap tempat yang dikunjungi.

Hari 7 – 28 Feb (Selasa)
Ziarah luar : Ke Masjid 7, Masjid Quba, Bukit Uhud dan Universiti Madinah. Kami dibawa oleh Ustaz Shariffuddin. Beliau bercerita tentang sirah dan perjuangan Rasulullah serta kisah kehilangan cincin tinggalan Rasulullah daripada Saidina Osman sepanjang dalam perjalanan dan juga di lokasi lawatan.

Hari 8 – 1 Mach (Rabu)
Pagi : Ziarah akhir di Masjid Nabawi dan ucapkan selamat tinggal kepada Rasulullah dan para sahabat. Insya Allah nak datang ziarah lagi.
Petang : Madinah – Jeddah.
Malam : Berlepas pulang ke Malaysia. Tiba di Malaysia pada 2 Mach.

Akhir kata, umrah itu mudah sahaja. Usah risau. Tiada yang pelik dan sukar seperti yang sering kita dengar. Yang penting jaga hati, jaga mulut, jaga tingkah laku. Pendek kata, banyakkan jaga hati sendiri sepanjang di sana. Jauhkan daripada judge orang lain.

Buat anda yang masih muda, pergilah tunaikan umrah sewaktu masih muda, tenaga masih kuat dan sihat. Seronok dan lain rasanya bila di sini. Rasa terisi rohani, tenang dan damai di dalam diri.

Malahan adakala makin rasa bersyukur bila lihat bagaimana golongan warga emas sanggup bersusah payah beribadat meskipun kudrat dan tenaga mereka sudah berkurang. Apalah sangat dibandingkan dengan diri ini yang masih berupaya dan sihat.

Saya doakan anda juga dijemput menjadi tetamuNya di waktu terdekat. Insya Allah.

Apa? Berapa total? Untuk umrah DIY dengan private tour  untuk ziarah, memang jauh lebih murah berbanding pergi dengan pakej umrah. Bila dapat tiket murah, bajet yang lain turut jadi murah. Jadi, cari tiket kapal terbang dulu ye.

Perlu sentiasa alert dan intai promo syarikat penerbangan seperti MAS, Saudi Airlines, Emirates, Qatar Airways, Turkish Airlines (di antaranya) dengan menyertai mailing list mereka. Dengan cara ini update promo akan dihantar ke email anda.

Baca lagi: Umrah DIY Memang Murah Tapi Pertimbangkan 7 Risiko Ini Dulu